text:
सुनील कुमार झा
नई दिल्ली । रविदिन मैथिली आ मिथिला लेल ऐतिहासिक दिन छल। एहि साल पहिल बेर जयपुर साहित्योत्सव मे मैथिली कए शामिल कैल गेल। महोत्सव मे मैथिली क थीम छल “एक भाषा हुआ करती हैं”। करीब 17 टा भारतीय भाषा क बीच मैथिली कए शामिल करब मिथिला लेल गौरव क गप रहल। एहि आयोजन मे मैथिली क प्रतिधिनित्व केलथि मैथिली क जानल मानल विद्वान उदय नारायण सिंह ‘नचिकेता’, विभा रानी आ तारानंद वियोगी। ओतहि एहि सत्र कए मोडरेटर छलाह एनडीटीवी क प्रख्यात विमर्शकार रवीश कुमार।
मैथिली साहित्य क जीवंत परम्परा आओर समकालीन लेखन क प्रवृत्ति क संग संग मिथिला आओर एकर सांस्कृतिक निजता पर विस्तार स चर्चा भेल। पहिल सत्र मे मिथिला, मैथिली आ मैथिली साहित्य की अछि एहि पर विस्तार से चर्चा भेल। तेकर बाद मैथिली साहित्य कतेक पुरान अछि आ एकर प्रादुभाव कहिया भेल ताहि पर चर्चा भेल। एहि पर चर्चा करैत विभा रानी कहलथि जे मैथिली साहित्य करीब 1200 वर्ष पुरान अछि आ विद्यापति एकर अगुवा छथि। विद्यापति समेत अनेक कवि आ साहित्यकार क नाम लैत मैथिली क इतिहास पर विस्तार स चर्चा भेल। सभागार मे बैसल सब गोटे अचंभित छलथि जे मैथिली साहित्य क इतिहास एतबा पुरान रहितो इ जीवंतता त रखने अछि मुदा विस्तार शिथिल अछि।। सब गोटे एक स्वर मे यैह कहैत रहलाह जे एतेक पैघ आ पुरान साहित्य स देश एखनहुं वंचित अछि। देशक सबस प्रतिष्ठित साहित्य मेला मे मैथिली क आगमन कए सब स्वागत के लक आ कहलक जे आइ धरि एहन साहित्य स अवगत नहि भ सकल छलहुं।
मैथिली साहित्य मे महिला क स्थिति पर चर्चा करैत विभा रानी कहलथि जे मैथिली साहित्य मे महिला क स्थिति सीता क जीवन जेकां अछि । सीता पहिल महिला छलीह जे अपन पिता स शस्त्र आ शास्त्र क शिक्षा लेलथि। अपन माइ स शिक्षा ग्रहण केलथि आ हुनके दुनु स ज्ञान प्राप्त कए आइ जगत मे जगजननी क नाम स विख्यात भेलथि। विभाजी एकर बाद भारती क चर्च केलथि जे अपन ज्ञान स आ अपन पति क अर्धांगिनी बनैत शंकराचार्य स शास्त्रार्थ केलथि आ हुनका हरा देलथि। वर्तमान काल पर इजोत दैत विभाजी लिली रे क चर्चा करैत कहलथि जे ओ अपन साहित्य मे आधुनिकता क संग देश विदेश मे महिला क आगू बढेलथि।
मिथिला क महिला किया पाछु अछि ओ विश्व पटल पर किया नहि उभरि रहल अछि ताहि पर विभा रानी कहलथि जे मिथिला क महिला सीता क कारण चुप अछि। मिथिला क महिला क लोक सब दबा कए राखलक अछि। लोक सब मिथिला क महिला कए घर क दुहारि स बाहर आनब अपना हीनता बुझैत छल ताहि लेल महिला पाछु छल, मुदा आब समाज बदलि रहल अछि आ महिलाक स्थिति मे सुधार भ रहल अछि।
मिथिलाक सामाजिक स्थिति पर मैथिली साहित्य क भूमिका पर चर्च करैत विभा रानी विद्यापति क पद “पिया मोरा बालक हम तरुनी गे” क उदाहरण दैत कहलथि जे विद्यापति कोना बाल विवाह कए भर्त्सना करैत एहि पर विशेष प्रकाश देलथि अछि आ हुनकर प्रभाव छल जे आइ बाल विवाह मिथिला स उपटि गेल अछि। आन आन ढेर रास मसला पर गप करैत पहिला सत्र समाप्त भेल। साहित्योत्सव मे नचिकेता जी आ वियोगी जी सेहो अपन ज्ञान स मिथिला क महिमा मंडन केलथि आ देश-विदेश कए मैथिली आ मिथिला क साहित्य स अवगत करेलथि। कर्यक्रम क दोसर सत्र मे काव्य पाठ भेल जेकर शीर्षक छल “पोएट्रीवाला” जाही में विभा रानी संगे भूटान क सोनम दोरजी आ कर्नाटक क विक्रम सम्पत छलाह। एही मे विभा रानी विद्यापति क एकटा पदावली सुनेलथि आ श्रोता मंत्रमुग्ध भए एकर रसपान केलथि। श्रोता क उत्साह मैथिली क प्रति जे देखबा मे आयल से मिथिला मैथिली लेल गौरव क विषय रहल। पदावली क बाद कर्यक्रम समाप्ति क घोषणा भेल। एहि अवसर पर रवीश क चटपट गप आ हुनकर संचालनक तरीका श्रोता क सत्र स जोडने रहल। निश्चित एकटा नीक प्रयास एकटा नीक डंग आ मैथिली क एकटा आर पैघ उपलब्धि रहल इ साहित्य महोत्सव।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
जयपुर साहित्य महोत्सव मे भेटल मैथिली कए नव पहचान
सुनील कुमार झा


c: text/html

text:
ओना कोर्ट इयो कहलनि सरकार क' बैंक खाता खोलबा एहेन आन योजना मे आधार केर इस्तेमाल करबा सँ रोकन नहि जा सकैत अछि। शीर्ष अदालत कहलनि कि आधार कए चुनौती देबै बला याचिका सभक सुनवाई करबाक लेल सात न्यायाधीश सभक एक पीठ गठित की कायल जायत।
चीफ जस्टिस जेएस खेहर केर अगुवाई बला बेंच ने कहलनि सामाजिक कल्याण केर योजना सभक लेल आधार के जरूरी नहि कायल जे सकैत अछि। मुदा, एहिके गैर-लाभकारी योजना सभक लेल उपयोग कायल जे सकैत अछि। कोर्ट केर पछिला आदेश पूरा तरहे तरह स्पष्ट छल। इनकम टैक्स जेहेन गैर-लाभकारी योजना सभमे आधार के अनिवार्य केला सँ सरकार के रोकल नहि जा सकैत अछि।
अपने के बता दी कि हालही मे सरकार केंद्र सरकार केर तमाम योजना सभक लाभार्थि लेल12 अंक बला आधार कार्ड क' अनिवार्य करबाक फैसला केना छल। जाहिमे स्कूल सभमे बच्चा सभके देल जाय बला मिड-डे मील, राशन कार्ड जेहेन आन कैको योजना सभक लेल आधार कार्ड कए अनिवार्य करबाक योजना छल। ऐहिक अलावा पिछड़ा वर्ग आओर विकलांग सभके भेटै बला स्कॉलरशिप के लेल सेहो आधार कए अनिवार्य करबाक फैसला कायल गेल छल।

robotstxt: allowed

filter: keep


text:
ऑर्कुट जकां एहिठाम सेहो कई लोक अपन प्रोफाइल मे नहि त अपन कोनो फोटो लगौने छथिन्ह आ नहि कोनो जानकारी देने छथिन्ह. किछ लोक त अपना फोटो के जगह
सलमान खान... शाहरुख खान... आमिर खान त जनक बाबू... आओर करीना... प्रियंका सं लsक अनुष्का तक के फोटो लगा देने छथिन्ह.
कई बेर पता नहि चलि पाबैत अछि जे अहां किनका सं दोस्ती कएने छी आओर आओर ओ के छथिन्ह? ओ कोनो अपराधी अछि या फेर कोनो अवांछित तत्व? किछ लोक त अपना बारे मे किछ नहि बतएताह आओर कहताह पहचानलौं? चिन्हलौं हमरा?
अजीब हाल अछि. अपना बारे मे बतएबो नहि करबन्हि आओर लोक सं इहो चाहबै जे ओ अहां के पहतानताह. ई केना होएत? एकटा आदमी तं अपन कोनो जानकारी नहि देबय के बारे मे कहलाह जे ओ सलमान के भक्त छथिन्ह आओर सलमान के सिवा किछ नहि सोचय छथिन्ह.
किछ लोक के बर्ताव सं परेशान भ आई हम अपन प्रोफाइल पर कहि देलौं जे जिनकर प्रोफाइल मे अपना बारे मे जानकारी नहि होएतन्हि... अपन फोटो नहि होएतन्हि हुनका हम अपन फ्रेंड्सलिस्ट सं डिलिट करि रहल छी.
एहि के बाद फेसबुक पर काफी लोक के कमेंट अएलन्हि. कुमुद सिंह जीक कहनाय छनि जे ओ सेहो एहने सोचि रहल छथीह. आलोक कुमार जी सेहो एहि पर हामी भरलखिन्ह. मीडिया खबर के पुष्कर पुष्प जीक कहनाय छलन्हि जे फेसबुक पर हमरा दोस्त के जरूरत अछि शाहरुख...सलमान के नहिं.
फेसबुक पर काफी एक्टिव रहय वाला वरिष्ठ पत्रकार आलोक पुंज जीक कहनाय छलन्हि जे एहन लोक के प्रोफाइल सं हटैनाय बड़ जरूरी अछि. जे लोक अपन फोटो तक लगाबय सं हिचकय छथिन्ह हुनकर प्रोफाइल डिटेल्स कतेक सही होएत इहो सोचय के सवाल अछि.
पीटीआई के वरिष्ठ पत्रकार नीरज भूषण जीक कहनाय छनि जे एहन लोक के चेहरा सं नकाब हटानाय जरूरी अछि. नीरज जी जकां विचार मुम्बई मे रहय वाला केवटी, दरभंगा निवासी कुमार कालीभूषण जीक सेहो छनि.
कालीभूषण जीक कहनाय छनि जे जखन सामने वाला के पूरा जानकारी नहि तखन सोशल नेटवर्किंग साइट पर हुनकर कोन काज. जेहि आदमी के अपन चेहरा सं बेसि नीक दोसर के चेहरा लागय छनि. हुनका सं दोस्ती करिsक कि करब?
अरुण शर्मा जी कहय छथिन्ह जे अहांक एहि कदम के बाद हम सेहो एहिना करय के सोचि रहल छी. एहि सं हमरा बड़ बल मिलल अछि. मुम्बई सं विभा रानी जीक कहनाय छनि जे बिल्कुल हटा दिअ. जिनका अपनहि चेहरा आओर अपनहिं सं परहेज छनि हुनका सं सम्पर्क बना क रखनाय अपना के कम करिsक देखनाय अछि.
मुदा एकटा कमेंट आएल सागर जीक तरफ सं. ओ हमर फ्रेंड्सलिस्ट मे शामिल नहि छथिन्ह आओर हुनकर प्रोफाइल मे जानकारी वाला सेहो कोनो मुद्दा छनि. मुदा ओ कहय छथिन्ह जे नीके भेल जे हम लिस्ट मे शामिल नहि भेलौं... नहि तं डिलीट भ जएतौं.
आब देखिऔ मैसेज मे साफ लिखल अछि जे... ई मैसेज अपन फोटो नहि लगाबय वाला आओर अपन जानकारी नहि देबय वाला के लेल अछि तखनो ओ एहन कमेंट करय छथिन्ह. जखन ई बात कहलिएन्हि त कहलाह मजाक करय छलौं.
त एहने लोक सभ सं तंग आबि एहन करय के सौचलौं. आब फेसबुक पर सेहो चिरकुटय होबय लागल अछि. नीक अछि जे दू-चारि टा कमे दोस्त रहय...टेंशन त नहि रहल अनेरे कमेंट झेलय के. अहांक कि विचार अछि एहि सभ पर?


text:
त्रिनिनाद आओर टोबैगोक प्रधानमंत्री कमला प्रसाद बिससर आई बुधदिन अपन
पूर्वजक गाम भेलूपुर पहुंचलीह. बक्सर जिलाक भेलूपुर गाम मे हुनकर भव्य स्वागत कएल
गेलन्हि.
हिनकर स्थानीय पारम्परिक रीति-रिवाज के संग स्वागत कएल गेलन्हि.
बिसेसर जी एयर फोर्सक हेलीकॉप्टर सं एहिठाम अएलीह. एहिठाम आई सुरक्षा
केर काफी तगड़ा इंतजाम कएल गेल छल. हुनकर यात्रा के
लेs क एहिठाम काफी
तैयारी सेहो कएल गेल छल. हिनकर स्वागत लेल बिहार सरकार के मंत्री तक मौजूद छलखिन्ह.
सड़क...बिजली...पानी...साफ-सफाई नीक व्यवस्था देखय लेल मिलल. सभ के
चमका देल गेल छल. लोक सभ सेहो नव-नव कपड़ा-लत्ता पहिन चमकय छलाह. सभ के चेहरा पर
एकटा अलगे खुशी झलकए छलन्हि. अपना सं मिलय के खुशी.
एहिठाम आबि कमलाजी अपन पूर्वजक परिवारक लोक सभ सं गला मिललखिन्ह.
जगदीश मिश्रा जीक घर गेलीह. गाम के काली मंदिर सेहो गेलीह. पूजा सेहो कएलीह.
घर के पास मंच सेहो बनाएल गेल छल. एहिठाम लोक सभ के संबोधित सेहो
कएलीह.
बिसेसर जी ओना तं अंग्रेजी मे बात करय छलीह मुदा लोकल लोक के कोनो दिक्कत
नहि होए एहि लेल एकटा आदमी ओकरा हिंदी मे सेहो बतौने जा रहल छलखिन्ह.
त्रिनिनाद आओर टोबैगोक प्रधानमंत्री जीक कहनाय छलन्हि जे आई अपन
पूर्वजक धरती पर आबि हम धन्य भ गेलहुं. हमर धन्य भाग्य जे आई हम अपन बाप-दादा के
धरती पर पैर राखि पएलौं.
बिसेसर जी कहलीह जे अहां सभ अपन बेटा-बेटी मे कोनो फर्क नहि करु. बेटी
के सेहो खूब पढ़ाउ. हमरा जकां अहांक बेटी दुनिया मे नाम कमाएत.
कमला जीक इहो कहनाय छलन्हि जे त्रिनिनाद आओर टोबैगो एहि ठाम सं हजारों
मील दूर अछि मुदा ओहि ठामक खानपान...रहन- सहन...संस्कृति मे कोनो फर्क नहि अछि. हम
सभ आइओ एहि ठामक संस्कृति के जिंदा राखने छी.
कमला जी अपन पति ग्रेगरी बिसेसर आओर बहिन रेवती के संग आएल छलीह.
विदा होए के समय गाम के लोक सभ हिनका उपहार...भेंट सेहो देलखिन्ह. हिनका
साड़ी...मंगटिका...गहना देल गेलन्हि. परिवार के तरफ सं हिनका खोंइछा सेहो
देल गेलन्हि.
कमला जीक परिवार करीब सवा सय साल पहिने त्रिनिनाद आओर टोबैगो चलि गेल छलखिन्ह.
कमला प्रसाद बिसेसर जीक परदादा स्व़ रामलखन जी 1889 मे कोलकता भsक त्रिनिदाद गेल छलखिन्ह.
एकर पता एकटा स्टीमर के टिकट सं लागल. जकर डाटा विदेश जाए वाला यात्री मे छल. ओहि डाटा सं पता चलल जे रामलखन जी भेलूपुर सं गेल छलखिन्ह. एकर बाद खोज खबर लेल गेल तखन कमला प्रसाद बिसेसर जी अपव पूर्वज सं मिल पएलीह


text:
कृष्ण
लेखक- राममनोहर लोहिया
अनुवाद केनिहार- रोशन कुमार मैथिल
कृष्णक सभ किछु दू गोट अछि। दू गोट माइ, दू गोट पिता, दू गोट नगर, दू गोट पे्रमिका वा ई कहु जे अनेक। जे वस्तु संसारी अर्थमे बादक वा स्वीकृत एवं सामाजिक अछि, ओ असलसँ सेहो श्रेष्ठ अछि आओर बेसी प्रिय भऽ गेल अछि। ओना कृष्ण देवकीनन्दन सेहो छथि, मुदा यशोदानन्दन बेसी। एहन लोक भेट सकै छथि जे कृष्णक असली माइ, जन्म दै वाली माइ केर नाम नञि जानैत हो। ओना बाद वाली दूध वाली, यशोदाक नाम नञि जानऽ वला क्यौ निराला मात्र होयत। ओहि तरहे वसुदेव किछु हारल सन छथि, आ नन्दकेँ असली बापसँ किछु बेसी रुतबा भेट गेल छनि। द्वारिका आ मथुराक बीच तुलना करब ठीक नञि, कारण भूगोल आ इतिहासमे मथुराक संग देल अछि। ओना जँ कृष्णक चलय तँ, द्वारिका आ द्वारिकाधीश, मथुरा आ मथुरापतिसँ बेसी प्रिय रहला। मथुरासँ तँ बाललीला आ यौवन-क्रीड़ाक दृष्टिसँ, वृन्दावन आ बरसाना आदि बेसी महत्वपूर्ण अछि। प्रेमिका लोकनिक प्रश्न कनी ओझरायल अछि। किनकर तुलना कयल जाय, रुक्मिणी आ सत्यभामाक, राधा आ रुक्मिणीक वा राधा या द्रौपदीक। प्रेमिका शब्दक अर्थ संकुचित नञि कऽ सखा-सखी भावकेँ लऽ कऽ चलऽ पड़त। आब तँ मीरा सहो होड़ लगायब आरम्भ केलनि अछि। जे होउ, एखन तँ मात्र राधा बड़भागिनी अछि। तीन लोकक स्वामी ओकरा चरणक दास अछि। समयक फेर आ महाकाल सम्भवत: द्रौपदी वा मीराकेँ राधाक स्थान धरि नञि पहुँचेलक, मुदा एतेक सम्भव नञि लगैत अछि। कोनो कीमतपर रुक्मिणी राधासँ टक्कर कहियो नञि लऽ सकती।
मनुष्यक शारीरिक सीमा ओकर चमड़ा आ नह अछि। ई शारीरिक सीमा, ओकरा अपन एक गोट संगी, एक गोट माइ, एक गोट बाप, एक गोट दर्शन आदि दैत रहैत अछि। ओना समय सदिखन एकरा सीमासँ बाहर उछलबाक प्रयास करैत रहैत अछि। मात्र मन केर द्वारा ओ उछलि सकैत अछि। कृष्ण ओहि तत्व आ महान प्रेमक नाम अछि जे मनकेँ प्रदत्त सीमा सभसँ लांघति-लांघति सभमे मिला दैत अछि, केकरोसँ फराक नञि रखैत अछि। कारण कृष्णतँ घटनाक्रम वला मनुष्य-लीला अछि, मात्र सिद्धान्त आ तत्वक विवेचन नञि, एहिलेल ओकर सभ वस्तु अपन आ एक केर सीमामे नञि रहि दू आर निरालापनी भऽ गेल अछि। ओना तँ दुनूमे कृष्णक निरालापन अछि, मुदा लीलाक रूपमे अपन माइ, पत्नी आ नगरीसँ परायापन बढ़ि गेल अछि। परायापनकेँ सेहो बढ़ाबा देब एक मानेमे अपनापनकेँ खत्म करब अछि। मथुराक एकाधिपत्य खत्म करैत अछि द्वारिका, ओना ओहि क्रममे द्वारिका अपना श्रेष्ठतत्व सन बना लैत अछि।
भारतीय साहित्यमे माइ यशोदा आ लला छथि कृष्ण। माइ-ललाक एहिसँ बढ़ि हमरा कोनो सम्बन्ध मालूम नञि, ओना श्रेष्ठत्व भरि क ायम होइत अछि। मथुरा हटत नञि आ ने रुक्मिणी, जे मगधक जरासन्धसँ लऽ शिशुपाल होइत हस्तिनापुरक द्रौपदी आ पाँच पाण्डव धरि एक रूपता बना रखैत अछि।
परकीया स्वकीयासँ बढ़ि ओकरा खत्म तँ करत नञि, मात्र अपना आ परायाक से बढ़कर उसे खत्?म तो करता नहीं, केवल अपना आ आन केर देवारकेँ ढ़ाइ दैत अछि। लोभ, मोह, ईर्ष्या, भय इत्यादिक छहरदेवारीसँ अपना आ स्वकीय छुटकरा पाबि जाइत अछि। सभ अपन आ अपन सभ भऽ जाइत अछि। बड़ रसीला लीला अछि कृष्णक, एहि राधा-कृष्ण वा द्रौपदी-सखा आओर रुक्मिणी-रमणक कतौ चर्म सीमित शरीरमे, प्रेमानन्द आ खूनक गर्मी आर तेजीमे कमी नञि। ओना ई सभ रहबाक बाद ई केहन निरालापन।
कृष्ण के छथि? गिरधर, गिरधर गोपाल! ओना तँ मुरलीधर आ चक्रधर सेहो छथि, मुदा कृष्णक गुह्यतम रूपतँ गिरधर गोपालमे मात्र निखरैत अछि। कान्हाकेँ गोवर्धन पहाड़ अपन क ङुरिया आङुरपर कियक उठाबऽ पड़ल छलनि? एहिलेल ने जे ओ इन्द्र पूजा बन्न करवा देलनि आ इन्द्रक भोग स्वंय खा गेला, आर सेहो खाइत रहला। इन्द्र तमशा कऽ पानि, ओला, पाथर बरसायब आरम्भ केलनि, तखने तँ कृष्णकेँ गोवर्धन उठा अपन गो आ गोपाल सभक रक्षा करऽ पड़लनि। कृष्ण स्वंय इन्द्रक भोग कियक खाय चाहलनि? यशोदा आ कृष्णक एहि सम्बन्धमे ग्हय विवाद अछि। माँ इन्द्रकेँ लागबऽ चाहै छथि, कारण ओ पैघ देवता छथि, मात्र वाससँ तृप्त भऽ जाइ छथि, आ ओकर पैघ शक्ति अछि, प्रसन्न हेबापर बड़ बेसी वरदान दैत छथि आओर तमशेलापर फिरिसान। बेटा कहै छथि जे ओ इन्द्रसँ बेसी पैघ भगवान छथि, कारण ओ तँ वाससँ तृप्त नञि होइ छथि आ बहुत रास खा सकै छथि, आर हुनकर खेबाक कोनो सीमा नञि अछि। यैह अछि कृष्ण-लीलाक गुढ़ रहस्य। वास लेबऽ वला देवता लोकनिसँ खाय वला देवता लोकनि धरि भारत-यात्रा कृ ष्ण लीला अछि।
कृष्णक पहिने, भारतीय देव, आकाशक देवता छथि। निस्सन्देह अवतार तँ कृष्क बहुत पहिने आरम्भ भऽ गेल। ओना त्रेताक राम एहन मनुष्य छथि जे निरन्तर देव बनबाक प्रयास करैत रहल। एहिलेल हुनकामे आकाशक देवाता सभक अंश किछु बेसी अछि। द्वापरक कृष्ण एहन देव छथि जे निरन्तर मनुष्?य बनबाक प्रयास करैत रहला। हुनका एहिमे सम्पूर्ण सफलता भेटलनि। कृष्ण सम्पूर्ण अबोध मनुष्य छथि, खूब खेलनि-खूवेलनि, बहुत प्रेम केलनि आ प्रेम सिखेलनि, जनगणक रक्षा केलनि आ सभकेँ बाट देखेलनि, निर्लिप्त भोगक महान त्यागी आ योगी बनला।
एहि प्रसंगमे ई प्रश्न बेमतलबक अछि जे मनुष्य लेल, विशेष कऽ कऽ राजकीय मनुष्य लेल, रामक रास्ता सुकर आ उचित अछि वा कृष्णक। मतलबक बात तँ ई अछि जे कृष्ण देव हेबाक बादो निरन्तर मनुष्य बनैत रहला। देव आ नि:स्व आ असीमित हेबाक कारणे कृष्णमे जे असम्भव मनुष्यता अछि, जेना फुसि बाजब, ठकब आ हत्या करबामे, हुनक नकल केनिहार लोक मूर्ख छथि। ओहिमे कृष्णक कोन दोष। कृष्णक सम्भव आ पूर्ण मनुष्यता सभपर ध्यान देब मात्र उचित अछि, आ एकाग्र ध्यान। कृष्ण, इन्द्रकेँ हरेलनि, वास लेबऽ पलर देव लोकनिकेँ भगेलनि, खाय वला देव सभकेँ प्रतिष्ठित केलनि, हाड़, खून, माउस वला मनुष्यकेँ देवता बनेलनि, जन-गणमे भावना जागृत केलनि जे देवताकेँ आकाशमे नञि ताकू, ताकू एहि ठाम अपना बीच, पृथ्वी पर। पृथ्वी वला देव खाइत अछि, प्रेम करैत अछि, मिल कऽ रक्षा करैत अछि।
कृष्ण जे कि छु करै छला, जमि कऽ करै छला, जमि कऽ प्रेम करै छला, रक्षा सेहो जमि कऽ करै छला। पूर्ण भोग, पूर्ण प्रेम, पूर्ण रक्षा। कृष्णक सभटा क्रिया सभ हुनकर शक्तिक पूर्ण प्रयोगसँ ओत-प्रोत रहैत छल, शक्तिक कोनो अंश बचा कऽ नञि रखैत छला, कञ्जूस बिल्कूल नञि छला, एहन दिलफे क, एहन शरीरफेक चाहे मनुष्य सभसँ सम्भव ने हो, मुदा मनुष्य मात्रसँ भऽ सकैत अछि, मनुष्यक आदर्श, चाहे जेकारा पहुँचबा धरि सदिखन एक सीढ़ी पहिने रुकि जाय पड़ैत हो। कृष्ण, अपने गीत गेलनि अछि, एहन मनुष्य केर जे अपन शक्तिक पूर्ण आ जमि कऽ प्रयोग करैत हो। 'कूमोर्गानीव' कहल गेल अछि एहन लोककेँ। कछुआक तरह ई व्यक्ति अपना अंगकेँ बटोरैत अछि, अपन इन्द्रि सभपर एतेक सम्पूर्ण प्रभुत्व अछि जे एकर इन्द्रियार्थसँ एकरा पूर्ण तरहे हटा लैत अछि, किछु लोक कहता जे ई तँ भोगक उन्टा भेल। एहन बात नञि अछि। जे करी जमि कऽ - भोग सेहो, त्याग सेहो। जमल भोगी कृष्ण, जमल योगी तँ छलाहे। सम्भवत: दुनूमे विशेष अन्तर नञि अछि। तहियो कृष्ण एकांगी परिभाषा देलनि, अचल स्थितप्रज्ञक, चल स्थितप्रज्ञक नञि। ओकर परिभाषा तँ देलनि तँ इन्द्रियार्थमे लपेट कऽ, घेलि कऽ। कृष्ण अपने दुनू छला, परिभाषामे एकांगी रहि गेला। जे काम जाहि समय कृष्ण करै छला, ओहिमे अपन समग्र अंग सभक एकाग्र प्रयोग करै छला, अपना लेल किछु नञि बचबैत छला। अपन तँ छलनिहे ने किछु ओहिमे। 'कूमोर्गानीव' केर संग संग 'समग्र-अंग-एकाग्री' सेहो परिभाषामे सम्मिलित हेबाक चाही छल। जे काम करी, जमि कऽ करी, अपना सभटा मन आ शरीर ओहिमे फेक कऽ। देवता बनबाक प्रयासमे मनुष्य कुछ कृपण भऽ गेला अछि, पूर्ण आत्मसमर्पण ओ जेना बिसरि गेला अछि। आवश्यक नञि अछि जे ओ अपना आपकेँ कोनो आनक सोझा समर्पण करय। मात्र अपना काममे पूर्ण आत्मसमर्पण करी। झाड़ू लगाबी तँ जमि कऽ, वा अपन इन्द्रि सभक प्रयोग कऽ युद्धमे रथ चलाबी तँ जमि कऽ, श्यामा मालिन बनि कऽ राधाकेँ फूल बेचबा लेल जाय तँ जमि कऽ, अपन शक्तिक दर्शन ताकी आ गाबी तँ जमि कऽ। कृष्ण ललकारैत अछि तँ मनुष्यकेँ अकृपण बनेबा लेल, अपन तागतिकेँ पूर्ण तरहे आर एकाग्र उछालबा लेल। लोक करैत किछु आर अछि, ध्यान दैत अछि कोन आर दिस। झाड़ू लगबैत अछि तहियो गर्दा कोनमे पड़ल रहैत अछि। एकाग्र ध्यान ने हो तँ सभ इन्द्रि सभक अकृपण प्रयोग कोनो होयत। 'कूमोर्गानीव' आ 'समग्र-अंग-एकाग्री' मनुष्यकेँ बनेबाक अछि। यैह तँ देवताक मनुष्य बनेबाक प्रयास अछि। देखू माँ, इन्द्र मात्र वास लैत छथि, हम तँ खाइतो छी।
आसमानक देवता लोकनिकेँ जँ भगाबय ओकरा पैघ पराक्रम आ फिरिसानी लेल तैयार रहक चाही, तखने कृष्णकेँ पूरा गोवर्धन पहाड़ अपन छोट आङुरपर उठाबऽ पड़ल। इन्द्रकेँ ओ तमशा देता आ अपन गायक रक्षा ने करता, तँ एहन कृष्ण कोन कामक। फेरो कृष्णक रक्षा-युगक आरम्भ होबऽ वला छल। एक तरहसँ बाल आ युवा-लीलाक शेष मात्र अछि गिरिधर लीला। कालिया-दहन आ कंस वध ओकरा लग पासक अछि। गोवर्धन उठेबामे कृष्णक आङुर दु:खआओल होयत, अपन गोप आ सखा लोकनिकेँ किछु झुञ्झला कऽ मदति देबा लेल कहने हेता। माँकेँ किछु नखरा देखा आङुर दुखेबाक उपराग देने हेता। गोपी लोकनिसँ आखि मटका करैत अपन मुस्कान द्वारा कहने हेता। हुनकर पराक्रमपर आश्चर्य करबा लेल राधा आ कृष्णक तँ आपसमे गम्भीर आ प्रफल्लित मुद्रा रहल होयत। कहब कठिन अछि जे केकरा दिस कृष्ण बेसी काल धरि तकने हेता, माँ केर दिस नखरा करैत, राधा केर दिस प्रफुल्लित भऽ। आङुर बेचाराक दुखा रहल छल। एखन धरि दुखा रहल अछि, गोवर्धनमे तँ यैह लगैत अछि। ओहि ठामपर मानस गंगा अछि। जखन कृष्ण गउ वंश रूपी दानवकेँ मारने छला, राधा तमशा गेलनि आ एहि पापसँ बचबा लेल ओ ओहि स्थलपर कृष्णसँ गङ्गा माङलनि। बेचारा कृष्णकेँ कोन कोन असम्भव काम करऽ पड़लनि अछि। हर समय ओ किछऊ ने किछु करैत रहला अछि दोसरकेँ सुखी बनेबा लेल। हुनकर आङुर दुखा रहल छल। चलू हुनकर किछु मदति कऽ दियनि।
गोवर्धनमे बाट चलैत किछु गोटे, जाहिमे पण्डा लोकनि होइ छथि, प्रश्न केलनि जे हम कोन ठामक छी? हम जवाब देने रही जे, रामक अयोध्याक। पण्डा जवाब देलनि, सभ माया एक अछि। जखन हमर बात चलैत रहल तँ एक गोट कहलनि जे आखिर सत्तू वल रामसँ गोवर्धन वासी लोकनिक नेह कोनो भऽ सकैत अछि। हुनका लोकनिक हृदय तँ माखन-मिसरी वल कृष्णसँ लागल अछि। माखन-मिसरी वला कृष्ण, सत्तू वला राम किछु सही छथि, मुदा हुनकर अपन आङुर एखनो दुखा रहल छनि।
एक बेर मथुराक बाटपर चलबाक क्रममे एक गोट पण्डासँ हमर गपशप भेल। पण्डा सभक साधारण कसौटीसँ ओहि गपशपक कोनो पिरणाम नञि निकलल, ने निकलऽ वला छल। ओना की मधुर मुस्कीक संग ओ पण्डा कहलक जे जीवनमे मात्र दू गोट बात तँ अछि सभ किछु। कृष्ण मीठगर बात करब सीखा गेला अछि। आकाश वला देवात लोकनिकेँ भगा गेला अछि, माखन-मिसरी वला देव लोकनिक प्रतिष्ठा दिया गेला अछि, मुदा हुनकर एखन धरि कोन-कोन अङ एखन धरि दुखा रहल छनि।
कृष्णक तरहे एक गोट आर देवता भेला अछि जे मनुष्य बनबाक प्रयास केलनि। हुनकर राज्य संसारमे बेसी पसरल। सम्भवत: एहि लेल जे ओ गरीब कमारक बेटा छला आ हुनकर अपन जीवनमे वैभव आ सुख सुविधा नञि छलिनि। सम्भवत: एहि लेल जे जन-रक्षाक ओकर अन्तिम काम एहन छल जे मात्र ओकर आङुर नञि दुखायल, ओकर देहक रोम रोम सिहरि गेल आ अङ अङ टुटि कऽ ओ मुइला। एखन धरि लोक हुनकर ध्यान कऽ कऽ अपन सीमा बान्हऽ वला चमड़ासँ बाहर फेकैत छथि। भऽ सकैत अछि जे इसा मसीह दुनिञामे मात्र पसिर गेला अछि जे ओकर हुनकर विरोध ओहि रोमी लोकनिसँ छल जे आइ केर मालिक सभ्यताक पुरखा छथि। इसू रोमी सभपर चढ़ला। रोमी आइ केर यूरोपि सभपर चढ़ला। सम्भवत: एक गोट कारण ईहो अछि जे कृष्ण-लीलाक मजा ब्रज आ भारतभूमिक कण-कणसँ एतेक लटपटायल अछि जे कृष्णक नियति कठिन अछि। जे होउ, कृष्ण आ क्रिस्टोस दुनू आकाशक देवता लोकनिकेँ भगेलनि। दुनू केर नाम आ किस्सामे सेहो कतौ-कतौ सादृश्य अछि। कखनो कखनो दू गोट महाजनक तुलना नञि करक चाही। दुनू अपना क्षेत्रमे श्रेष्ठ छथि। तहियो, क्रिस्टोस प्रेमक आत्मोसर्गी अङ लेल बेजोड़ आ कृष्ण सम्पूर्ण मनुष्य-लीला लेल। कहियो कृष्णक वंशज भारतीय शक्तिशाली बनता, तँ सम्भव अछि जे हुनकर लीला विश्व भरिमे रस पसारत।
कृष्ण बड़ बेसी हिन्दुस्तानक संग जुड़ल छथि। हिन्दुस्तानक बेसी देव आ अवतार अपन माटि केर सनल छथि। माटिसँ फराक करबापर ओ बड़ बेसी निष्प्राण भऽ जाइ छथि। त्रेताक राम हिन्दुस्तानक उत्तर-दक्षिण एकताक देव छथि। द्वापरक कृष्ण देशक पूर्व-पश्चिम एकताक देव छथि। राम उत्तर-दक्षिण आ कृष्ण पूर्व-पश्चिम धुरीपर घूमला। कखनो कखनो तँ लगैत अछि जे देशकेँ उत्तर-दक्षिण आ पूब-पश्चिम एक करब मात्र राम आ कृष्णक धर्म छल। ओना सभ धर्मक उत्पत्ति राजनीतिसँ अछि, छिटायल स्वजन लोकनिकेँ सङोर करब, कलह मिटायब, सुलह करब आ भऽ सकै तँ अपन आ सभक सीमाकेँ ढ़ाहब। संग संग जीवनकेँ किछु उँच धरि उठायब, सदाचारक दृष्टिसँ आ आत्म-चिन्तन केर सेहो।
देशक एकता आ समाजक शुद्धि सम्बन्धी कारण आ आवश्यकता सभसँ संसारक सभ महान धर्मक उत्पत्ति भेल अछि। अन्तत: धर्म एहि आवश्यकता सभसँ ऊपर उठि कऽ, मनुष्यकेँ पूर्ण करबाक प्रयास सेहो करैत अछि। ओना भारतीय धर्म एहि आवश्यकता सभसं जतेक ओत-प्रोत अछि, ओतेक कोनो आन धर्म नञि अछि। कखनो कखनो तँ एहन लागैत अछि जे राम आ कृष्णक किस्सा मनगढ़न्त गाथा अछि, एहिमे एक गोट अद्वितीय उद्देश्य प्राप्त करब छल, एतेक पैघ देशक उत्तर-दक्षिण आ पूब-पश्चिमकेँ एक रूपमे बान्हबाक छल। एहि विलक्षण उद्देश्यक अनुरूप मात्र ई विलक्षण किस्सा बनल। हमर माने ई नञि अछि जे सभ किस्सा फुसि अछि। गोवर्धन पहाड़क किस्सा जाहि रूपमे प्रचलित अछि ओहि रूपमे ओ गलत तँ अछिये, संग संग नञि जानि कतेक आर किस्सा, जे कतेक आन लोकक रहल हो, एक गोट कृष्ण अथवा रामक संग जुड़ि गेल अछि। जोड़ऽ वलाकेँ कमाल प्राप्ति भेल। ईहो भऽ सकैत अछि जे कोनो ने कोनो चमत्कारिक पुरुष राम आ कृष्णक नाम भेल हो। चमत्कार सेहो हुनका संसारक इतिहासमे अनहोनी रहल हो। ओना ओहि ओहि गाथाकार लोकनिक ई कम अनहोनी चमत्कार नञि अछि, जे राम आ कृष्णक जीवनक घटना सभकेँ एहि क्रममे बान्हलक अछि जे इतिहास सेहो ओकरा सोझामे लजा गेल अछि। आइ केर हिन्दुस्तानी राम आ कृष्णक गाथा केर एक-एक व्याख्याकेँ चावसँ आ सप्रमाण जानै छथि, जखनकि ऐतिहासिक बुद्ध आ अशोक हुनका लेल धुन्धला स्मृति-मात्र रहि गेल अछि।
महाभारत हिन्दुस्तानक पूर्व-पश्चिम यात्रा अछि, जाहि तरहे रामायण उत्तर-दक्षिण यात्रा अछि। पूर्व-पश्चिम यात्राक नायक कृष्ण छथि, जाहि तरहे उत्तर-दक्षिण यात्राक नायक राम छथि। मणिपुरसँ द्वारिका धरि कृष्ण वा हुनकर सहचर लोकनिक पराक्रम भेल अछि, जेना जनकपुरमे श्रीलंका धरि राम वा हुनकर सहचर लोकनिक। रामक काम अपेक्षाकृत सहज छल। कमसँ कम ओहि काममे एकरसता बेसी छल। रामक तुलना वा दोस्ती भेल भील, किरात, किन्नर, राक्षस इत्यादिसँ, जे हुनका अपन सभ्यतासँ फराक छल। रामक काम छल हिनका लोकनिकेँ अपनामे सम्मिलित करब आ हुनका सभकेँ अपना सभ्यतामे ढ़ालब, चाहे हरेबाक बाद वा हरेने बिनु।
कृष्णक वास्ता पड़ल अपने लोकसँ। एक्क सभ्यताक दू गोट अङमेसँ एककेँ लऽ भारतक पूर्व-पश्चिम एकता कृष्णकेँ स्थापित करऽ पड़ल। एहि काममे पेच बेसी छल। तरह-तरहक सन्धि आ विग्रहक क्रम चलल नञि कतेक चालाकी सभ आ धूर्तता सभ सेहो भेल। राजनीतिक निचोड़ सेहो सोझा आयल- एहन छनि कऽ जेहन फेर कहियो ने भेल। अनेक ऊंचाइ सेहो छूबल गेल। अश्चर्य चकित करऽ वाल किस्सा सहो भेल। जेना पूब-पश्चिमक राजनीति जटिल छल, तहिना लोक सभक अपसी सम्बन्ध सेहो, विशेषत: पुरुष-महिलाक। अर्जुनक मणिपुर वाली चित्रागंदा, भीमक हिडम्बा आ पाञ्चालीक तँ किस्सा की कहल जाय। कृष्णक पीसी कुन्तीक एक गोट बेटा छल अर्जुन, दोसर कर्ण, दुनू गोटे फराक फराक बापसँ, अर्जुनक वध छलसँ करबा लेल अर्जुनके ँ कृष्ण उकसेलनि। तहियो कियक जीवनक निचोड़ छनि कऽ आयल? कारण कृष्ण सन निस्वार्थ मनुष्य कहियो नञि भेल आ ओहिसँ बढ़ि कऽ तँ कहियो होयब सेहो असम्भव अछि। राम उत्तर-दक्षिण एकताक ने मात्र नायक बनला, राजा सेहो भेला। कृष्ण तँ अपन मुरली बजबैत रहला। महाभारतक नायिका द्रौपदीसँ महाभारतक नायक कृष्ण कहियो किछु नञि लेलनि, मात्र देलनि।
पूब-पश्चिम एकताक दू गोट धुरी स्पष्ट अछि जे कृष्णक कालमे छल। एक गोटपटना-गयाक मगध-धुरी आ दोसर हस्तिनापुर-इन्द्रप्रस्थक कुरु-धुरी। मगध-धुरीक सेहो पसराव अपने कृष्णक मथुरा धरि छल जतऽ मगध-नरेश जरासन्धक जमाइ कंस राज्य करै छला। बीचमे शिशुपाल आदि मगधक आश्रित-मित्र छला। मगध-धुरीक विरुद्ध कुरु-धुरीक सशक्त निमार्ता कृष्ण छला। कतेक पैघ पसाराव केलनि कृष्ण एहि धुरीक। पूबमे मणिपुरसँ लऽ पश्चिममे द्वारिका धरि एहि कुरु-धुरीमे समावेश केलनि। देशक दुनू सीमा, पूबक पहाड़ी सीमा आ पश्चिमक समुद्री सीमाकेँ फाँसलनि आ बान्हलनि। एहि धुरीकेँ कायम आर बेसी शक्तिशाली करबा लेल कृष्णकेँ कतेक मेहनति आ कतेक पराक्रम करऽ पड़ल, आर कतेक नम्मा बुद्धि सोचऽ पड़लनि। ओ अपन पहिल प्रहार अपने घर मथुरामे मगधराजक जमादपर केलनि। ओहि समय सम्पूर्ण हिन्दुस्तानमे ई लड़ाइ गूञ्जल होयत। कृष्णक ई पहिल ललकार छल। वाणी द्वारा नञि, ओ कर्म द्वारा रण-भेरी बजौलनि। के एकरा अनसुनी कऽ सकैत छलञ सभकेँ निमंत्रण भऽ गेल ई सोचबा लेल जे मगध राजाकेँ अथवा जिनका कृष्ण कहय ओकरा सम्राटक रूपमे चुनी। अन्तिम चुनाव सहो कृष्ण पैघ छल रूपमे रखलनि। कुरु-वंशमे मात्र न्याय-अन्यायक आधारपर दू टुकड़ी भेल आ ओहिमे अन्यायी टुकड़ीक संग मगध-धुरीकेँ जुड़वा देलनि। कृष्ण नञि सोचने हेता जे ओ तँ कुरुवंशक आपसी झगड़ा अछि। कृष्ण जानै छला जे ओ तँ इन्द्रप्रस्थ-हस्तिनापुरक कुरु-धुरी आ राजगिरिक मगध-धुरीक झगड़ा अछि।
राजगिरि राज्य कंस-वधपर तिलमिला उठल होयत। कृष्ण पहिल बेरमे मगधक पश्चिमी शक्तिकेँ साफ खत्म कऽ देलनि। ओना एखन तँ तागति बड़ बेसी बटोरबाक छल आ बढेबाक
छल। ई तँ मात्र आरम्भ छल। नीक आरम्भ भेल। सम्पूर्ण जगतकेँ ज्ञात भऽ गेल। ओना कृष्ण कोनो बुरबक थोरेहि छला जे आरम्भक लड़ाइकेँ अन्तक बना देता। हुनका लग एतेक तागति तँ छलनि नञि जे कंसक ससुर आ सम्पूर्ण हिन्दुस्तानक तागतिसँ लड़ि बैसता। प्रहार कऽ कऽ, संसारकेँ डंका सुना कऽ कृष्ण भागि गेला। बेसी दुर सेहो नञि भागला, द्वारिकामे। तखनेसँ हुनक नाम रणछोड़दास पड़लनि। गुजरातमे आइयो हजारो लोक, सम्भवत: एक लाखसँ सेहो बेर लोक हेता, जिनकर नाम रणछोड़दास छनि। पहिने हम एहि नाम हसि दैत छला, मुस्कायब तँ कहियो नञि छोड़ब। ओना तँ हिन्दुस्तानमे आरो देवता लोकनि छथि जे अपन पराक्रम भागि कऽ देखेलनि, जेना ज्ञानवापीक शिव। ई पुरान देश अछि। लड़ैत-लड़ैत थाकल हड्डी सभकेँ भागवाक अवसर भेटक चाही। ओना कृष्ण थाकल पिण्डली सभक कारण नञि भागलनि। ओ भागला बढ़ैत जुआनीक हड्डी सभक कारणे ँ। एखन हड्डी सभकेँ बढ़बा लेल आ पसरबा लेल आर अवसर भेटक चाही छल। कृष्णक पहिल लड़ाइ तँ आइ धरिक छापामार लड़ाइ केर समान छल, वार करी आ भागि जाय। अफसोच अछि जे किछु भक्त लोकनि भागबा मात्रमे मजा लै छथि।
द्वारिका मथुरासँ सीधा दुरीपर लगभग 700 मील अछि। वर्तमान सड़कक दुरी जँ मापल जाय तँ लगभग 1,050 मील होइत अछि। बिचका दूरी एहि तरहे लगभग 850 मील होइत अछि। कृष्ण अपन शत्रुसँ बेसी दूरसँ निकलिये गेला, संगे संग देशक पूर्व-पश्चिम एकता हासिल करबा लेल ओ पश्चिमक अन्तिम बान्हकेँ बान्हि लेलनि। बादमे, पाँचो पाण्डव लोकनिक बनवास युगमे अर्जुनक चित्रांगदा आ भीमक हिडम्बाक माध्यमे ओ पूबक अन्तिम नाकाकेँ सेहो बान्हलनि। एहि दूरी सभकेँ मापबा लेल मथुरासँ अयोध्या, अयोध्यासँ राजमहल आ राजमहलसँ इम्फालक दूरी जानब आवश्यक अछि। यैह रहल होयत ओहि समयक महान राजमार्ग। मथुरासँ अयोध्याक बिचक दूरी लगभग 300 मील अछि। अयोध्यासँ राजमहल लगभग 470 मील अछि। राजमहलसँ इम्फालक बिचका दूरी लगभग सवा पाँच सय मील अछि, ओना वर्तमान सड़कसँ दूरी लगभग 850 मील आ सीधा दूरी लगभग 380 मील अछि। एहि तरहे मथुरासँ इम्फालक फासिला ओहि समयक राजमार्ग द्वारा लगभग 1,600 मील रहल होयत। कुरु-धुरीक केन्द्रपर कब्जा करब आ ओकरा सशक्त बनेबाक पहल कृष्ण केन्द्रसँ 800 मील दूर भागि आ अपन सहचर आ चेला चपाटी लोकनिकेँ ओ 1,600 मील दूर धरि घूमेलनि। पूब-पश्चिमक पूर्ण भारत यात्रा भऽ गेल। ओहि समयक भारतीय राजनीतिकेँ समझबा लेल किछु आर दूर जायब आवश्यक अछि। मथुरासँ बनारसक फासिला लगभग 370 मील आ मथुरासँ पटना लगभग 500 मील अछि दिल्लीसँ, जे तखन इन्द्रप्रस्थ छल, मथुराक फासिला लगभग 90 मील अछि। पटनासँ कलकत्ताक फासिला लगभग सवा तीन सय मील अछि। कलकत्ताक फासिलाक कोनो विशेष तात्पर्य नञि, मात्र एतबे जे कलकत्ता सेहो किछु समय धरि हिन्दुस्तानक राजधानी रहल अछि, भने गुलाम हिन्दुस्तानक। मगध-धुरीक पुनर्जन्म एक अर्थमे कलकत्तामे भेल। जाहि तरहे कृष्ण-कालीन मगध-धुरी लेल राजगिरि केन्द्र अछि, ओहि तरहे ऐतिहासिक मगध-धुरी लेल पटना वा पाटलिपुत्र के न्द्र अछि, आ एहि दुनूक फासिला लगभग 40 मील अछि। पटना-राजगिरि केन्द्रक पुनर्जन्म कलकत्तामे होइत अछि, एकर इतिहासक अध्ययन विद्यार्थी अपने करथु, चाहथि तँ अध्ययन करबाक क्रममे सन्तापपूर्ण विवेचन करय जे ई काम विदेशी तत्वावधानमे कियक भेल।
कृष्ण मगध-धुरीक नाश कऽ कऽ कियक प्रतिष्ठा करऽ चाहलनि? एकर एक गोट जवाब तँ साफ अछि, भारतीय जागरणक बाहुल्य ओहि समय उत्तर आ पश्चिममे छल जे राजगिरि आ पटनासँ बहुत दूर पड़ि जाइत छल। ओकरा अतिरिक्त मगध-धुरी किछु पुरान बनि चुकल छल, शक्तिशाली छल, ओना ओकर पसराब संकुचित छल। कुरु-धुरी नव छल आ कृष्ण एकर तागति आ एकर पसराब दुनू केर सर्वशक्तिसम्पन्न निमार्ता छल, मगध-धुरीकेँ जाहि तरहे चाहिता सम्भवत: मोड़ि नञि सकत, कुरु-धुरीकेँ अपन इच्छाक अनुसार मोड़ि आ पसारि सकैत छल। सम्पूर्ण देशकेँ बान्हबाक जे छल हुनका। कृष्ण त्रिकालदर्शी छला। ओ देख नेने हेता जे उत्तर-पश्चिममे आगा चलि कऽ यूनानी, हूणा, पठान, मुगल आदि सभक आक्रमण होयत। एहिलेल भारतीय एकताक धुरीक के न्द्र कतौ ओहि ठाम रचक चाही, जे एहि आक्रमणक सशक्त मोकाबिला कऽ सकय। ओना त्रिकालदर्शी कियक ने देख पेलक जे एहि विदेशी आक्रमणक पहिने देशी मगध-धुरी बदला चुकाओत आ सैकड़ो बरख धरि भारतपर अपन प्रभुत्व कायम करत आ आक्रमणक समय धरि कृष्णक भूमिक लग माने कन्नौज आ उज्जैन धरि खिसकि चुकल होयत, ओना अशक्त अवस्थामे। त्रिकालदर्शी देखलनि सम्भवत: ई सभ किछु हो, ओना किछु नञि कऽ सकला हो। ओ सदिखन लेल अपना देशवासी लोकनिकेँ कोना ज्ञानी आ साधु दुनू बनिबतथि। ओ तँ मात्र बाट देखा सकैत छला। बाटमे सेहो सम्भवत: त्रुटि छल। त्रिकालदर्शीकेँ इहाहे देखक चाही छल जे ओकरा बाटपर ज्ञानी नञि, अनाड़ी सेहो चलता आ ओ कतेक भारी नुकसान उठेता। रामक बाट चलि कऽ अनाड़ीक सहो बेसी नञि बिगरैत, भने बनब सेहो कम होइत अछि । अनाड़ी कुरु-पाञ्चाल सन्धिक की के लक?
कुरु-धुरीक आधार-शिला छल कुरु-पाञ्चाल सन्धि। लगपासक एहि दुनू क्षेत्रक वज्र समान एक कायम करबाक छल जे कृष्ण ओहि लीला सभक माध्यमे केलनि, जाहिसँ पाञ्चालीक विवाह पाँचो पाण्डवसँ भऽ गेल। ई पाञ्चाली सेहो अद्भुत नारी छली। द्रौपदीसँ बढ़ि, भारतक क्यौ प्रखर-मुखी आ ज्ञानी नारी नञि। कोनो कुरु सभाकेँ जवाब देबा लेल ओ ललकारैत अछि, जे व्यक्ति अपनाकेँ हारि चुकल हो कियक दोसरकेँ दावपर रखबाक ओकरामे स्वतंत्र सत्ता अछि।
पाँचो पाण्डव आ अर्जुन सेहो ओकरा सोझा फीका छल। ई कृष्णा तँ कृष्णक लायक छली। महाभारतक नायक कृष्ण, नायिका कृष्णा। कृष्णा आ कृष्णक सम्बन्ध सेहो विश्व-साहित्यमे बेजोड़ अछि। दुनू सखा-सखीक सम्बन्ध पूर्ण रूपसँ मन केर देन छल वा ओहिमे कुरु-धुरीक निर्माण आ पसराबक अंश छल? जे हो, कृष्णा आ कृष्णक ई सम्बन्ध राधा आ कृष्णक सम्बन्धसँ कम नञि, मुदा साहित्यिक आ भक्त लोकनिक नजरि एहि दिस कम पड़ल अछि। भऽ सकैत अछि जे भारतक पूब-पश्चिम एकताक एहि निमार्ताकेँ अपन सीखक अनुसार मात्र कर्म, नञि कि कर्मफलक अधिकारी होबऽ पड़लनि, सम्भवत: एहिलेल जे जँ व्यस्क कर्मफल-हेतु बनि जेता, तँ एतेक अनहोनी निमार्ता ओ भये नञि सकैत छला। ओ कहियो लोभ नञि केलनि जे मात्र अपन मथुराकेँ धुरी-केन्द्र बनाबी, हुनका लेल दोसरक इन्द्रप्रस्थ आ हस्तिनापुर मात्र नीक रहल। ओहि तरहे कृष्णाकेँ सेहो सखी रूपमे रखलनि, जेकरा संसारक लोक अपन कहैत अछि, ओहन नञि बनेलक। के जानय जे कृष्ण लेल ई आसान छल वा एहिमे सेहो हुनकर हृदय दुखा रहल छल।
कृष्णा अपन नामक अनुरूप लाली गोराइ वाली छली, बड़ बसी सुन्नर रहल हेती। हुनकर बुद्धिक तेज, हुनक चकित-हरिण जका आखिमे चमकैत रहल हेतनि। गोरकी केर अपेक्षा सुन्नर लाली गोराइ, नखशिख आ अंगमे बेसी छटगर होइत अछि। राधा गोर रहल हेती। बालक आ युवक कृष्ण राधामे एकरस रहला। प्रौढ़ कृष्णक मनपर कृष्णा छायल रहल हेती, राधा आ कृष्ण तँ एक छलाहे। कृष्णक सन्तान लोकनि कहिया धरि हुनकर गलती दोहराबैत रहता। बेसमझ जुआनीमे गारकीसँ उलझब आ अधेड़ अवस्थामे ललकी गोराइ वालीकेँ निहारब। कृष्ण-कृष्णा सम्बन्धमे आ किछु हो ने हो, भारतीय मर्द लोकनिकेँ श्याामाक तुलनामे गोरकीक प्रति अपन पक्षपातपर फेरोसँ विचार करक चाही।
रामायणक नायिका गोर अछि। महाभारतक नायिका कृष्णा अछि। गारकीक अपेक्षा लाली गोराइ बेसी सजीव अछि। जे किछु हो, एहि कृष्ण-कृष्णा सम्बन्धक अनाड़ी हाथे फेरो पुनर्जन्म भेल। नञि रहल ओहिमे कर्मफल आ कर्मफल हेतु त्याग। कृष्णा पाञ्चाल यानी कन्नौजक क्षेत्रक छला, संयुक्ता सेहो। धुरी-केन्द्र इन्द्रप्रस्थक अनाड़ी राजा पृथ्वीराज अपन पुरखा कृष्णक बाट नञि चलि सकल। एकरा पञ्चाली द्रौपदीक माध्यमे कुरु-धुरीक आधार-शिला राखल गेल, ओकरा पाञ्चाली संयुक्ताक माध्यमे दिल्ली-कन्नौजक दौड़ जे विदेशी सभक सफल आक्रमणक कारण बनल। कखनो कखनो लगैत अछि जे व्यक्तिक तँ नञि, मुदा इतिहासक पुनर्जन्म होइत अछि, कहियो फीका आ कहियो रंगीला। कतऽ द्रौपदी आ कतऽ संयुक्ता, कतऽ कृष्ण आ कतऽ पृथ्वीराज, ई ठीक नञि। फीका आ मारात्मक पुनर्जन्म, मुदा पुनर्जन्म तँ अछिये।
कृष्णक कुरु-धुरीक आर सेहो रहस्य रहल होयत। साफ अछि जे राम आदर्शवादी एकरूप एकत्वक निमार्ता आ प्रतीक छल। ओहि तरहे जरासन्ध भौतिकवादी एकत्वक निमार्ता छला। आइ काल्हि किछु गोटै कृष्ण आ जरासन्ध युद्धकेँ आदर्शवाद-भौतिकवादक युद्ध मानऽ लगला अछि। ओ ठीक लगैत अछि, मुदा आधा विवेचन अछि। जरासन्ध भौतिकवादी एकरूप एकत्वक इच्छुक छला। बादक मगधीय मौर्य आ गुप्त राज्यमे किछु हद धरि एहि भौतिकवादी एकरूप एकत्वक प्रादुर्भाव भेल आ ओहि केर अनुरूप बौद्ध धर्मक। कृष्ण आदर्शवादी बहुरूप एकत्वक निमार्ता छल। जहाँ धरि हमरा बूझल अछि, एखन धरि भारतक निर्माण भौतिकवादी एकत्वक आधारपर कहियो नञि भेल। चिर चमत्कार तँ तखन होयत जखन आदर्शवाद आ भौतिकवादक मिलल-जुलल बहुरूप एकत्वक आधारपर भारतक निर्माण होयत। एखन धरि तँ कृष्णक प्रयास सर्वाधिक मानवीय प्रतीत होइत अछि, चाहे अनुकरणीय रामक एकरूप एकत्व मात्र हो। कृष्णक बहुरूपतामे ओ त्रिकाल-जीवन अछि जे आनमे नञि।
कृष्ण यादव-शिरोमणि छला, मात्र क्षत्रिय राजा नञि, सम्भवत: क्षत्रिय ओतेक नञि छला, जतेक अहीर। तखने तँ अहीरिन राधाक स्थान अडिग अछि, क्षत्राणी द्रौपदी हुनका हटा ने पेलक। विराट् विश्व आ त्रिकालक उपयुक्त कृष्ण बहुरूप छला। राम आ जरासन्ध एकरूप छला, चाहे आदर्शवादी एकरूपतामे के न्द्रीयकरण आ क्रूरता कम हो, मुदा किछु ने किछु केन्द्रीयकरण तँ दुनूमे होइत अछि। मौर्य आ गुप्त राज्यमे कतेक केन्द्रीयकरण छल, सम्भवत: क्रूरता सेहो।
बेचारो कृष्ण एतेक नि:स्वार्थ मेहनति केलनि, मुदा जन-मनमे मात्र राम आगा रहला। सिर्फ बंगाल मात्रमे शव - 'बोल हरि, हरि बोल' केर उच्चारणसँ - अपन अन्तिम यात्रापर निकालल जाइत अछि, नञि तँ किछु दक्षिणकेँ छोड़ि सम्पूर्ण भारतमे हिन्दू शव'राम नाम सत्य है' केर संग लऽ जाओल जाइत अछि। बंगालक एतेक तँ नञि तहियो उड़ीसा आ असममे कृष्णक स्थान नीक अछि। कहब कठिन अछि जे राम आ कृष्णमे के उन्नीस, के बीस छथि। सभसँ आश्चर्यक बात अछि जे स्वयं ब्रजक चारू कातक भूमिक लोक सेहो एकद दोसरकेँ 'जय रामजी' सँ नमस्कार करै छथि। सड़क चलैत अनचिन्हार लोककेँ सेहो 'जय रामजी' बड़ मीठ लागैत छनि, सम्भवत: एक कारण ईहो अछि।
राम त्रेताक मीठे, शान्त आ सुसंस्कृत युगक देवता छथि। कृष्ण पकल, जटिल, करूगर आ प्रखर बुद्धि युगक देवता छथि। राम गम्य छथि, कृष्ण अगम्य छथि। कृष्ण एतेक बेसी मेहनति केलनि जे हुनक वंशज हुनका अपन अन्तिम आदर्श बनेबासँ घबड़ाइत छथि, जँ बनबैत छथि तँ हुनकर मित्रभेद आ कूटनीतिक नकल करै छथि, हुनकर अथक निस्व हुनका लेल असाध्य रहैत अछि। एहिलेल कृष्ण हिन्दुस्तानमे कर्मक देवता नञि बनि सकला। कृष्ण कर्म रामसँ बेसी केलनि अछि। कतेक सन्धि आ विग्रह आ प्रदेश सभक आपसी सम्बन्धक ताग हुनका पलटऽ पड़ैत छनि। ओ बड़ बेसी मेहनती आ पराक्रमी छला। एकर ई माने नञि जे प्रदेश सभक अपासी सम्बन्धमे कृष्ण नीति एखन सेहो चलाओल जाय। कृष्ण जे पूब-पश्चिमक एकता दऽ गेला। एकरा संग-संग हुनकर नीतिक औचित्य सेहो खत्म भऽ गेल। बचि गेल कृष्णक मन आर हुनकर वाणी। आओर बचि गेल रामक कर्म। एखन धरि हिन्दुस्तानी एहि दुनू केर समन्वय नञि कऽ पेला अछि। करी तँ रामक कर्ममे सेहो परिवर्तन आयल। राम कानै छथि, एतेक जे मयार्दा भंग होइत अछि। कृष्ण कहियो नञि कानै छथि। आँखि अवश्य नोराइत छनि हुनकर, किछु अवसरपर, जेना जखन कोनो सखी वा नारीकेँ दुष्ट लोक नाङट करबाक प्रयास करैत अछि।
केहन मन आ वाणी छल ओहि कृष्णक। एखनो तखुनका गोपी लोकनि आ जे चाहै ओ, हुनकर वाणी आ मुरलीक तान सुनि कऽ रस विभोर भऽ सकै छथि। आओर अपन चमड़ाक बाहर उछलि सकै छथि। संगे कर्म-संगक त्याग, सुख-दु:ख, शीत-उष्ण, जय-अजयक समत्व केर योग आ सभ भूतमे एक अव्यय भावक सुरीला दर्शन, हुनकर वाणीसँ सुनि सकै छथि। संसारमे एक मात्र कृष्ण भेला जे दर्शनकेँ गीत बनेलनि।
वाणीक देवी द्रौपदीसँ कृष्णक सम्बन्ध केहन छल। की सखा सखीक सम्बन्ध अपने एक अन्तिम सीढ़ी अछि आ असीम मैदान अछि, जेकरा बाद आर कोनो सीढ़ी आ मैदानक आवश्यकता नञि? कृष्ण छलिया अवश्य छला, ओना कृष्णासँ ओ कहियो छल नञि केलनि। सम्भवत: एहिलेल ओ वचनबद्ध छला। जखन कखनो कृष्णा हुनका याद केलनि, ओ एला। स्त्री-पुरुषक किसलय-मित्रताकेँ, आइ काल्हिक वैज्ञानिक, अवरुद्ध रसिकताक नामसँ स्मोबोधित करै छथि। ई अवरोध सामाजिक वा मन केर आन्तरिक कारणसँ भऽ सकैत अछि। पाँचो पाण्डव कृष्णक भाइ छला आ द्रौपदी कुरु-पाञ्चाल सन्धिक आधार-शिला छल। अवरोधक सभ कारण उपस्थित छल। तहियो भऽ सकैत अछि जे कृष्णकेँ अपन चित्त प्रवृत्ति सभक कहियो निरोध नञि करऽ पड़ल होनि। ई हुनका लेल आसान आ अन्तिम सम्बन्ध छल, ठीक ओतेक आसान आ रसमय, जेना राधासँ प्रेमक सम्बन्ध छलनि। जँ ई सय अछि तँ कृष्ण-कृष्णाक सखा-सखी सम्बन्धक विवरण विश्व भरिमे विश्वासक होबक चाही आ विस्तृतसँ, जाहिसँ स्त्री-पुरुष सम्बन्धक एक गोट नव कोलखी खूजि सकय। जँ राधाक छटा कृष्णपर सदिखन छायल रहैत छनि, तँ कृष्णक घटा सेहो हुनकापर छायल रहैत अछि। जँ राधाक छटा निराला अछि, तँ कृष्णक घटा सेहो। छटामे तुष्टिप्रदान रस अछि, घटामे उत्कण्ठा-प्रधान कर्तव्य।
राधा-रसतँ निराला अछिये। राधा-कृष्ण छथि, राधा कृष्णक स्त्री रूप आ कृष्ण राधाक पुरुष रूप। भारतीय साहित्यमे राधाक उल्लेख बहुत पुरान नञि अछि, कारण सभसँ पहिल बेर पुराणमे आबैत अछि 'अनुराधा' केर नामसँ। नामे कहैत अछि जे प्रेम आ भक्तिक ओ स्वरूप, जे आत्मविभोर अछि, जाहिसँ सीमा बान्हऽ वला चमड़ा नञि रहि जाइत अछि। आधुनिक समयमे मीरा सेहो आत्मविभोरताकेँ पेबाक प्रयास केलनि। बहुत दूर धरि गेली मीरा, सम्भवत: ओतेक दूर गेली जतेक कोनो सजीव देह लेल सम्भव हो। तहियो, मीराक आत्मविभोरतामे किछु गर्मी छल। कृष्णकेँ तँ के के जरा कसैत अछि, सुलगा सेहो नञि सकै छथि, ओना मीरा लग बैसबामे हुनका अवश्य घाम चूबैन, कमसँ कम गर्मी तँ लागय। राधा नञि गरम छथि आ नञि ठण्ड, राधा पूर्ण छथि। मीराक किस्सा एक आर अर्थमे बेजोड़ अछि। पद्मिनी मीराक पुरखिन छली। दुनू चित्तौड़क नायिका छथि। लगभग ढ़ाइ सय बरखक अन्तर अछि। के पैघ अछि, ओ पद्मिनी जे जौहर करै छथि वा ओ मीरा जेकरा कृष्ण लेल नाचबासँ क्यौ मना नञि कऽ सकल। पुरान देशक यैह प्रतिभा अछि। पैघ जमाना देखने अछि ई हिन्दुस्तान। की पद्मिनी थकै त-थकैत सैकड़ो बरखमे मीरा बनि जाइ छथि? वा मात्र मीरा पद्मिनीक श्रेष्ठ स्वरूप अछि? अथवा जखन प्रताप आबै छथि, तखन मीरा फेरो पद्मिनी बनैत अछि। हे त्रिकालदर्शी कृष्ण! की अहाँ मात्र एक गोटमे मीरा आ पद्मिनी नञि बना सकै छी?
राधा-रसक पूराक पूरा मजा तँ ब्रज-रजमे भेटैत अछि। हम सरयू आ अयोध्याक बेटा छी। ब्रज-रसमे सम्भवत: कहियो ने ओंघरा सकब। ओना मनसँ तँ तँ ओंघरा चुकल छी। श्री राधाक नगरी बरसाने लग एक राति रहि हम राधानारीक गीत सुनने छी।
कृष्ण पैघ छलिया छला। कहियो श्यामा मालिन बनि, राधाकेँ फूल बेचऽ आबैत छला। कहियो वैद्य बनि आबैत छल, प्रमाण देबा लेल जे राधा एखन सासुर जाय लायक नञि छथि। कहियो राधा प्यारीकेँ गोदना गोदेबाक न्योता देबा लेल गोदनहारिन बनि आबैत छला। कहियो वृन्दाक सांड़ी पहिर आबैत छला आ जखन राधा हुनकासँ एक बेर चिपकि कऽ फराक होइत छली, सम्भवत: झुंझलाकऽ, सम्भवत: इतराकऽ, तहियो कृष्ण मुरारीकेँ छट्ठीक दूध याद आबैत छल, बैस कऽ समझाउ राधारानीकेँ जे वृन्दासँ आँखि नञि लड़ाबी।
हमरा जानैत नारी जँ नर केर बराबर भेल अछि, तँ मात्र ब्रजमे आ कान्हाक लग। सम्भवत: एहिलेल आइयो हिन्दुस्तानक औरत वृन्दावनमे जमुनाक कात एक गाछमे रूमालक समान चुनड़ी बान्हबाक अभिनय करै छथि। के औरत नञि चाहत कन्हैयासँ अपनी चुनड़ी हरायब, कारण के औरत नञि जानैत अछि जे दुष्टजन द्वारा चीरहरणक समय मात्र कृष्ण हुनक चुनड़ी घूरायत। सम्भवत: जे औरत गाछमे चीर बान्है छथि, हुनका ई सभ कहबापर ओ लजेती, ओना हुनक पुत्र, पुण्य आदिक कामनाक पाछा सेहो कोन कोन सुषुप्त याद अछि।
ब्रजक मुरली लोककेँ एतेक विह्रल कोना बना दैत अछि जे ओ कुरुक्षेत्रक कृष्णकेँ बिसरि जेता आ फेर हमरा लगैत अछि जे अयोध्याक राम मणिपुरसँ द्वारिकाक कृष्णकेँ कहियो बिसरऽ नञि देत। जतऽ हम चीर बान्हबाक अभिनय देखलौ ओकरे नीचा वृन्दावनक गन्दा पानिक नाला बहैत देखलौ, जमुनासँ मिलैत अछि आ राधारानीक बरसाने केर रंगीली गलीमे पैर बचा-बचा कऽ राखऽ पड़ैत अछि जे कतौ कोनो गन्दगीमे नञि सना जाय। ई वैह रंगीली गली अछि, जतऽर्स बरसाने केर औरत फगुआमे लाठी लऽ कऽ निकलै छथि आ जिनका नुक्कड़पर नन्द गाममे मर्द मोट साफा बान्हि आ पैघ ढालसँ अपन रक्षा करैत अछि। राधारानी जँ आबि जाय, तँ ओ एहि नाला आ गन्दगी सभकेँ समाप्त कऽ, बरसाने केर औरत सभक हाथमे इत्र, गुलाल आ कनी गमकऽ वला रंगक पिचकारी थमेती आ नन्द गामक मर्दकेँ फगुआ खेलबा लेल न्योता देती। ब्रजमे महक आर नञि अछि, कुञ्ज नञि अछि, मात्र करील रहि गेल अछि। शीतलता खत्म अछि। बरसानेमे हम राधारानीक अहीरिन लोकनिकेँ बहुत ताकलौ। पाँच-दस घर होयत। ओतऽ बनियाइन आ ब्राह्मणि लोकनिक जुटाव भऽ गेल अछि। जखन कोनो जातिमे कोनो पैघ आदमी वा औरत भेल, तीर्थ-स्थान बनल आ मन्दिर आ दुकान देखैत देखैत आयल, तखन एहि द्विज नारी सभक चेहरा सेहो म्लान छल, गरीब, कृश आ रोगी। किछु गोटे हमरा मूर्खतावश द्विज-शत्रु समझऽ लगला अछि। हम तँ द्विज-मित्र छी, एहि लेल देख रहल छी जे राधारानीक गोपी सभकेँ, मल्लाहिन आ चमाइनकेँ हटा कऽ द्विजनारी सभ अपन कान्ति हेरा देलक अछि। मिलाउ ब्रजक रजमे पुष्पक महक, दू गोट हिन्दुस्तानकेँ कृष्णक बहुरूपी एकता, हटाउ रामक एकरूपी द्विज-शूद्र धर्म, ओना चली रामक मयार्दा वला बाटपर, सच आ नियमक पालन कऽ।
सरयू आ गंगा कर्तव्यक धार अछि। कर्तव्य कहियो कहियो कठोर भऽ अन्यायी भऽ जाइत अछि आ घाटा कऽ बैसैत अछि। जमुना आ चम्बल, केन तथा दोसर जमुना-मुखी धार रसक धार अछि। रसमे मिलन अछि, कलह मिटबैत अछि। ओना आलस्य सेहो अछि, जे गिरावटमे मनुष्यकेँ निकम्मा बना दैत अछि। एहि रसभरी इतराइत जमुनाक कात कृष्ण अपन लीला केलनि, मुदा कुरु-धुरीक के न्द्र ओ गंगाक काते बसेलनि। बादमे हिन्दुस्तानक किछु राज्य जमुनाक कात बनल आ एक एखनो चलि रहल अछि। जमुना, की अहाँ कहियो बदलब, आखिर गंगामे जा अहाँ खसै छभ्। की कहियो एहि भूमिपर रसमय कर्तव्यक उदय होयत। कृष्ण! के जानै अहाँ छलौ वा नञि। कोना अहाँ राधा-लीलाकेँ कुरु-लीलासँ निम्हालौ। लोक कहैत अछि जे युवा कृष्णक प्रौढ़ कृष्णसँ कोनो सम्बन्ध नञि। कहै छथि जे महाभारतमे राधाक नाम धरि अछि। बात एतेक सच नञि, कारण शिशुपाल तामशमे कृष्णक पुरान बात साधारण तौरपर बिना नामकरणक बतेने अछि। सभ्य लोक एहन उल्लेख असमय नञि कयल करैत, जे समझै छथि ओ, आ जे नञि समझै छथि सेहो। महाभारतमे राधाक उल्लेख कोना भऽ सकैत अछि। राधाक वर्णन तँ ओतहि होयत जतऽ तीन लोकक स्वामी हुनकर दास अछि। रासक कृष्ण आ गीताक कृष्ण एक छथि। नञि जानि हजारो बरखसँ एखन धरि पलड़ा एमहर वा ओमहर कियक भारी भऽ जाइत अछि? बताउ कृष्ण!


text:
राष्ट्रीय छात्रवृत्तिक आ पुरस्कार
इ खंड शिक्षा मे बाल प्रतिभा कें प्रोत्साहित करय कें लेल दे जै वाला राष्ट्रीय छात्रवृत्तिक आ पुरस्कार कें जानकारी दइ छै.
राष्ट्रीय शैक्षिणक अनुसंधान आ प्रशिक्षण परिषद (एनसीइआरटी) मात्रत्मक आ गुणात्मक एवं शैक्षिणक विकास कें प्रोत्साहित करय छै आ असमानता दूर करय तथा सबटा छात्रक कें समान शैक्षिणक अवसर प्रदान करय कें प्रयास करय कें छै. एनसीइआरटी छात्रक मे शैक्षिणक प्रतिभा, राष्ट्रीय प्रतिभा खोज योजना कें माध्यम सं उभरय छै. इ कलात्मक आ खोजपूर्ण प्रतिभा कें लेल चाचा नेहरू छात्रवृत्तिक कें माध्यम सं कलात्मक विशिष्टता कें सें हों प्रशंसा करय छै.
राष्ट्रीय छात्रवृत्तिक
कक्षा आठ कें लेल राष्ट्रीय प्रतिभा खोज परीक्षा
छात्रवृत्तिक : संचाललित परीक्षा कें आधार पर आठवीं कक्षा कें परीक्षा मे सम्मिलित हुअ वाला छात्रक कें प्रत्येक समूह मे एक हजार छात्रवृत्तिक दइ जायत छै.
योग्यता : मान्यता प्राप्त स्कूलक कें आठवीं कक्षा मे पढयवाला छात्र आइ राज्यक या संग शसित प्रदेशक, जत स्कूल संचालित छै ,दूवारा संचालित जांच परीक्षा मे शामिल हुअ कें योग्य अछि. अस मे स्थानीयता कें प्रतिबंध नहि होय छै.
परीक्षा योजना : आठवीं कक्षा कें लेल लिखित परीक्षा कें तरीका निम्नलिखित हेतय :
- मानिसक योग्यता जांच (मैट) आ
- विद्वता योग्यता जांच (सैट) , अइ मे सामाजिक विज्ञान, विज्ञान आ गणति विषय सं प्रश्न पूछय जायत छै.
दोसर चरण कें राष्ट्रीय स्तर केंपरीक्षा मे
- मानिसक योग्यता जांच (मैट)
- विद्वता योग्यता जांच (सैट) , अस मे सामाजिक विज्ञान, विज्ञान आ गणति सं प्रश्न पूछय जायत छै.
- साक्षात्कार- राष्ट्रीय स्तर कें लिखित परीक्षा मे सफल हुअ वाला छात्रक सें हों साक्षात्कार मे आमंत्रित कैल जायत छै.
राष्ट्रीय प्रतिभा खोज
योग्यता- केंद्रीय विद्यालय , नवोदय विद्यालय , सैनिक स्कूल समेत कोनों प्रकार कें मान्यता प्राप्त स्कूल की दसवीं कक्षा मे पढयवाला सबटा छात्र ओइ राज्य सं , जत स्कूल अवस्थित छै, राज्य स्तरीय परीक्षा मे शामिल हुअ कें योग्य छै. हालांकि अइ मे स्थानीयता संबंधी कोनों प्रतिबंध लागू नहि होय छै.
आवेदन प्रक्रिया- देश भरय मे दसवीं कछा मे पढय वाला छात्र उपरोक्त परीक्षा कें बारे मे अपन राज्य या संघ शासित प्रदेशकें सरकार दूवाराजारी सूचना कें समाचार पत्रक या स्कूल मे देखयत रहय आ विज्ञापन या सूचना मे वर्णित आवश्यकताक कें अनुसार आगू बढ़य.
परीक्षा- एनसीइआरटी दूवारा संचालित कैल जै वाला दोसर स्तर कें जांच मे आवश्यक संख्या मे उमीदवारक कें नामांकित करय कें लेल राज्य स्तरीय परीक्षा कें दूटा भाग होय छै.
- भाग -1 मानसिक योग्यता जांच (मैट) आ
- भाग 2 . विद्वता योग्यता जांच (सैट)।
नेशनल साइबर ओलिंपियाड
योग्यता - सीबीएसइ , आइसीएसइ आ राज्य बोर्ड सं संबंधित अंग्रेजी माध्यम कें स्कूलक मे तीसरी सं 12 वीं कक्षा मे पढय वाला बच्चक नेशनल साइबर ओलिंपियाड मे शामिल होय सकय छै. नौंवी सं 12 कक्षा कें ओहेन बच्चक कें, जे कला ,वाणिज्य आ विज्ञान मे अपन कैरियर बनावा चाहे छै , इ प्रतियोगिता मे शामिल होय सकय छै. क्यांकि अइ मे छाकि कें कंप्यूटर कुशलता कें जांच कैल जाय छै.
नेशनल साइंस ओलिंपियाड
छात्र कें निबंधन : इ स्पर्धा कक्षा तीन सं कक्षा 12 तइक कें छात्रक कें लेल खुलल छै आ संबंधित स्कूलक कें निर्दिष्ट प्रपत्र मे निबंधन भेज कें होयत.
नेशनल मैथेमेटिकल ओलिंपियाड
राष्ट्रीय स्तर पर गणित ओलिंपियाड 1976 सं राष्ट्रीय उच्चतर गणित परिषद (एनबीएचएम नेशनल बोर्ड फॉर हायर मैथेमैटिक्स कें प्रमुख गतिविदि आ प्रयास छै. इ गतिविधि कें एकटा मुख्य उद्देश्य हार्स स्कूल कें बच्चक मे गणित कें प्रतिभाक कें पहचान करय छै. एनबीएचएम हर साल हुअ वाला अंतर्राष्ट्रीय ओलिंपियाड मे शामिल हुअ कें लेल भारतीय टीम कें चयन आ प्रशिक्षण कें जिम्मेदारी सें हों लय छै. ओलिंपियाड प्रतिस्पर्धा कें आयोजन कें लेल देशा कें 16 क्षेत्रक मे बांटल गेल छै. अंतर्राष्ट्रीय गणित ओलिंपियाड (आइएमओ) मे भारत के भागीदारी कें लेल ओलिंपियाड कार्यक्रम मे निम्नलिखित चरण होय छै.
पहिल चरण : क्षेत्रीय गणित ओलिंपियाड (आरएमओ) : देश कें विभन्नि क्षेत्रक मे सामान्यतौर पर हर साल वर्ष सितंबर आ दिसंबर कें पहिले रविवार कें बीच आरएमओ कें आयोजन होय छै. आरएमओ मे शामिल हुअ कें लेल 11वीं कक्षा कें सबटा स्कूली बच्चक योग्य अछि. अस मे तीन घंया कें लिखित परीक्षा कें आयोजन कैल जाय छै. जस मे छ: टा सं सात टा सवाल होय छै.
दोसर चरण : भारतीय राष्ट्रीय गणित ओलिंपियाड (आरएनएमओ) : आरएनएमओ हर साल फरवरी कें पहिले रविवार कें विभन्नि क्षेत्रक कें केंद्रक पर होय छै. आइएनएमओ चायर घंटा कें लिखित परीक्षा होयत अछि. आइएनएमओ मे सर्वोच्चय स्थान पर रहयवाला 30-35 छात्रक कें प्रतिभा कें प्रमाण पत्र दे जाय छै.
तेसर चरण : अंर्राष्ट्रीय गणित ओलिंपियाड प्रशिक्षण शिविर (आइएमओटीसी) : यूएनएमओ प्रमाणपत्र धारकक कें हर साल मई-जून मे आयोजित हुअ वाला महीना भर कें प्रशिक्षण शिविर मे आमंत्रित कैल जायत छै. अस कें अलावा पिछला साल कें एहन आइएनएमओ प्रमाणपत्र धारक कें, जेकर पूरा साल क दूरस्थ शिक्षा कें संतोषजनक ढंग स पूरा कैल होय दोसर चक्र कें प्रशिक्षण कें लेल फेर सं आमंत्रित कैल जायत छै. शिविर कें दौरान आयोजित चयन परीक्षा कें अंक कें आधार पर कनिष्ठ आ वरीय समूहक सं सर्वश्रेष्ठक छ: टा छात्रक कें चयन अंतर्राष्ट्रीय गणित ओलिंपियाड मे भारत कें प्रतिनिधित्व कें लेल चुनल जायत छै.
चौथा चररण : अंतर्राष्ट्रीय गरित ओलिंपियाड (आइएमओ) : शिविर कें अंत मे चयनित छ: टा सदस्यीय टीम एकटा नेता आ एकटा उप नेता कें संग आसएमओ मे भारत कें प्रतिनिधित्व करय छै. जे सामान्यतौर पर जुलाई मे विभिन्न देशक मे आयोजित होय छै. आसएमाओ मे साढे चायर-चायर घंटा कें दूटा लिखित परीक्षा होयत छै जइ स दू दिन मे कम स कम एक टा दिन कें अंतराल पर आयोजित कैल जायत छै. आसएमओ कें स्थान तइक जनाइ आ अनाइ मे करीब दू सप्ताह कें समय लगय छै. आइएमओ मे स्वर्ण ,रजत आ कास्यं पदक जीतय वालाक भारतीय टीम कें छात्रक कें अगला साल कें शिविर कें अंत मे आयोजित औपचारिक समारोह मे एनबीएचएम सं क्रमश: पांच हजार, चार हजार आ तीन हजार टाका कें नगद पुरस्कार देल जाय छै. मानव संसाधन विकास मंत्रलय आठ सदस्यीय भारतीय प्रतिनिधि मंडल कें विदेश यात्र कें खर्च दय छै. जना कि एनबीएचएम (डीएइ) देश कें भीतर हुअय वाला सबटा कार्यक्रमक आ अंतर्राष्ट्रीय भागीदारी सं जुड़ल सब टा खर्च वहन करय छै.
गणित ओलिंपियाड कें लेल पाठयक्रम : गणित ओलिंपियाड का पाठयक्रम (क्षेत्रीय ,राष्ट्रीय आ अतर्राष्ट्रीय) प्री- डिग्री कॉलेज गणित छै. कठिनाइ के स्तर आरएमओ सं आइएनएमओ आ फेर आइएमओ तइक बढल जायत छै.
गणित ओलिंपियाड कें लेल किछू अनुशंसित पुस्तकक छै.
- मैथेमैटिक्स ओलिंपियाड प्राइमर, वी कृष्णामूर्ति, सीआर प्रानेसचर, केएन रंगनाथन आ बीजे वेंकटचला द्वारा (इंटरलाइन पब्लिशिंग प्राइवेट लिमिटेड, बेंगलुरु )
- चैलेंज एंड थ्रिल ऑफ प्री कॉलेज मैथेमैटिक्स, वी कृष्णामूर्ति, सीआर प्रानेसचर, केएन रंगनाथन आ बीजे वेंकटचला द्वारा (न्यू एज इंटरनेशनल पिब्लशर्स, नयी दिल्ली)
गणति ओलिंपियाड परीक्षा योजना की पूरी जानकारी कें लेल एत यहाँ क्लिक
राष्ट्रीय योग्यता छात्रवृत्ति योजना क्रियान्वयन
राष्ट्रीय योग्यता छात्रवृत्ति योजना कें शुरूआत 1961-1962 सत्र सं शुरू कैल गेल छै. इ योजना कें उद्देश्य मेघावी गरीब छाकि कें मैट्रिक कें उपरांत अध्ययन कें लेल छात्रवृत्ति देनाय छै ताकी ओ गरीब कें बावजूद अपन अध्ययन जारी रायख सकय. ग्रामीण क्षेत्रक कें कक्षा छह सं 12 मेघावी बच्चक कें लेल इ छात्रविृत्त योजना 1971-72सं लाग कैल गेल छै. जेकर कि उद्देश्य अध्ययन कें लेल समान अवसर उपलब्ध करनाय छै. 9वीं योजना तइक स योजना केंद्र दूवारा प्रायोजित योजना कें रूप मे लागू कैल गेलय. विभाग लागू करय कें लेल आब इ योजनाक कें मिला क राष्ट्रीय योग्यता छात्रवृत्ति योजना बनने छय. इ संशोधित योजना अर्हता संबंधी पैमानाक एवं छात्रवृत्ति कें दर आदी मे बदलाव के निर्धारित करय छै.
उद्देश्य
इ योजना कें उद्देश्य कीा 9 एवं 10 मे अध्ययनरत ग्रामीण क्षेत्रक कें योग्य छात्रक एवं मैट्रिक सं ल क स्नातकोत्ततर तइक शासकीय विद्यालय , कॉलेजक एवं विश्वविद्यालयक मे अध्यनरत योग्य प्राप्त छात्रक कें वित्तीय सहायता प्रदान करय छै.
विषय क्षेत्रक
कक्षा 9 एवं 10 कें लेल छात्रवृत्तिक ग्रामीण क्षेत्र कें लेल विद्यालयक , शासकीय विद्यालय एवं विकास खंड मे स्थि सूलक मे पढय वालाक बच्चक कें लेल उपलब्ध छै. मैट्रिक कें बाद स स्नान्तककोत्तर स्तर तइक कें पाठयक्रमक कें लेल राज्यवार योग्यता कें आधार पर राज्यक एवं केंद्र शासित प्रदेशक मे स्कूलक, कॉलेजक एवं विश्वविद्यालय मे छात्रवृत्तिक उपलब्ध छै.छात्रवृत्तिक ओय प्रदेशा /केंद्र शासित प्रदेश कें सरकार दूवारा प्रदान कैल जायत छै. जेकर छात्र निवासी छै या जइ स ओय ओ परीक्षा उत्तीर्ण केनय छै जइ कें आधार पर ओकरा छात्रवृत्ति प्रदान कैल गेलय छै. ग्रामीण क्षेत्रक मे विद्यालय कें पहचान राज्य शसन/केंद्र शासित प्रदेश कें प्रशासन दूवारा कैल जतय.
क्षेत्र एवं पात्रता
कक्षा 9 एवं 10 कें छाकि कें लेल छात्रवृत्तिक केवल ग्रामीण क्षेत्र कें शासकीय विद्यालयक मे अध्ययनरत छाकि कें लेल उपलब्ध होयत. जइ छात्रक कें नीचा देल गेल वर्गक मे विज्ञान ,वं वाणिज्य विषयक मे कुल मिला क 60 प्रतिशत तथा मानविकी सकांय मे 55 प्रतिश्त या ओय सं बेसि अंक प्राप्त कैने होय , ओकरा यै शर्त्तक कें अधीन राष्ट्रीय योग्यता छात्रवृत्ति योजना कें लेल पात्र समझल जतय.
10वीं कक्षा/मैट्रिक/हाई स्कूल-10+2 स्तर/स्नातक कें छात्रक कें छात्नवृत्ति प्रदान करय कें लेल
10+2 प्रणाली कें सीनियर सेकेंडरी बोर्ड परीक्षा कें12वीं या स्नातक एवं ओइ कें बाद के पाठ्यक्रमक कें प्रथम वर्ष मे छात्नवृत्ति प्रदान करय कें लेल
कोनों छात्र जइ सं राष्ट्रीय योग्यता छात्रवृत्ति प्राप्त भ रहल होय ओ अध्ययन कें लेल कोनों अन्य छात्रवृत्तिक प्राप्त नहि करय सकतय. ओहन छात्र जे नौकरी करय रहल छै ओ इ छात्रवृत्ति कें प्राप्त करय योग्य नहि हेतय.
इ योजना कें अंतर्गत छात्रवृत्ति प्राप्त करय कें दौरान विद्यार्थी जइ संस्थान मे अध्ययन करय रहल होय ओ शुल्क छूट कें लाभ ल सकतय. साथ ही ओ उम्मीदवार जे छात्रवृत्ति कें लेल आवेदन देवय कें एक साल पहिले अर्हतादयी परीक्षा उत्तीर्ण केने होय आ एकरा प्राप्त करय कें योग्य नहि हेतय.
अभिभावकक कें आय सीमा
इ योजना कें अंतर्गत सब श्रेणिक मे छात्रवृत्ति केवल ओय छात्रक कें देल जेतय जकर अभिभाववक / पालकक कें समस्त स्नेतक सं वार्षिक आय 1 लाख टाका बेसि नहि होय.
स्रोत : http://www.ncert.nic.in/


text:
शशी सरोजनी रंग मंच संस्थान करोलनि सहरसा मे तीन दिवसीय नाट्य महोत्सव
कत्थक कलाकर क प्रस्तुति स दर्शक भेल गदगद
मोहन राकेश लिखित नाटक आषाढक एक दिन क भेल मंचन
सहरसा । शहर क जिला परिषद प्रांगण मे आयोजित तीन दिवसीय मिथिलांचल नाट्य महोत्सव क समापन रवि दिन भेल । शशि सरोजनी रंगमंच सेवा संस्थान दिस से होमय बला एहि महोत्सव मे कलाकार सभ अपन प्रस्तुति स लोग सभक मन मोहि लेलन्हि । पूरा महोत्सव लोक नृत्य आ लोक संगीत क नाम रहल । भारत नाटयम, कत्थक, मणिपुरी संग कतेक रास लोक नृत्य सभ दर्शक कए झुमबा लेल मजबुर कए देलनि ।
शशि सरोजनी रंगमंच सेवा संस्थान द्वारा आयोजित तीन दिवसीय मिथिलांचल नाट्य महोत्सव मे तारीख सरकार आ पुजा पॉल, श्रेया गॉंगुली आ शाहीद आलम क कथक, हेमंत विश्वकर्मा क मणिपूरी नृत्य, मधुर मुखर्जी आ सोमा मंडल क भरतनाट्यम पर दर्शक झुमी उठल ।
जमशेदपुर स आयल तारीख सरकार आओर पूजा पॉल क कत्थक में अद्भुत युगलबंदी छल संगे कोलकाता स आयल हेमंत विश्वकर्मा क मणिपुरी नृत्य आओर मधुरा मुखर्जी क भरतनाट्यम स दर्शक भाव विभोर भए उठल । रितेश पर्मार क नाटक कैंडल मार्च सेहो बेस प्रशंसनीय रहल ।
मोहन राकेश द्वारा लिखित आ कुंदन वर्मा द्वारा निर्देंशित नाटक आषाढक एक दिन क मंचन सेहो कैल गेल । एहि नाटक क सहायक निर्देशक आनंद झा छलथि । नाटक मे प्रवीण कुमारी, रोहित झा, संजय कुमार, प्रकाश कर्ण, आनंद झा, शक्ति शिवानी, वर्षा कुमारी, शुभम कुमार, ज्योतिष कुमार, इन्द्रजीत कुमार आदि अभिनय केलनि आ दर्शक क वाहवाही बटौरलनि । महाकवि कालिदास क निजी जीवन पर केन्द्रित एहि नाटक मे महिला रंगकर्मि सभ सशक्त अभिनय केलनि ।
एहि मौका पर ”रंगमंच पर सामाजिक चेतना” विषय पर व्याख्यान सेहो आयोजित कैल गेल । जाहिमे मुख्य रूप स मुंगेर स आयल साहित्यकार विजय कुमार गुप्त, अजय कुमार सिंह, रूपेश कुमार आदि शिरकत केलनि । कार्यक्रम केर संचालन संस्थान के सचिव वंदना वर्मा केलनि । एहि मौका पर हरिशंकर श्रीवास्तव शलभ, संरक्षक अधिवक्ता अशोक कुमार वर्मा, रमण कुमार झा, कुंदन वर्मा आदि उपस्थित छलथि । एहि कार्यक्रम क सहयोगी छल बिहार सरकार क कला संस्कृति आ युवा विभाग ।


text:
मधुबनी। केन्द्रीय गृह सचिव राजकुमार सिंह कहला अछि जे मिथिला क लोग कोनो हाल मे आतंकी कए संरक्षण नहि द सकैत छथि। एहन कोनो आरोप एहि समाज पर नहि लगाउल जा सकैत अछि। आतंकी लेल सहानुभूति एहि ठामक लोक मे भेनाई संभव नहि अछि। ओ कहला जे इ आरोप ओहने लोक लगा सकैत अछि जेकरा मिथिलाक संबंध मे कोनो जानकारी नहि अछि। हाल मे भेल फसीह महमुद क गिरफ्तारी पर पूछल गेल सवालक संदर्भ मे किछु कहबा स बचैत श्री सिंह कहला जे आतंकवादी गतिविधि मे शामिल कोनो व्यक्ति कए कतहु स गिरफ्तारी भ सकैत अछि,मुदा गिरफ्तारी स पूर्व या फेर गिरफ्तारी क बाद ओहि ठाम क स्थानीय पुलिस स्टेशन कए एकर सूचना देब अनिवार्य अछि। अहां सब जे जानकारी द रहल छी अगर ओ सच अछि त एकर पूनरावृत्ति भविष्य मे नहि होएत।
दू दिवसीय यात्रा पर अपन मातृक आयल श्री सिंह कहला जे भारत-नेपाल सीमा स सटल गामक क लोक कहियो नहि चाहत जे सीमावर्ती क्षेत्र क माहौल बिगडै। एहि उद्देश्य स भारत-नेपाल सीमा पर सीमा सुरक्षा बलक तैनाती कैल गेल अछि। सबटा बीओपी कए निर्देश देल गेल अछि जे ओ गामक लोक संग समन्वय बनाकए शांति क संग-संग रचनात्मक कार्य सेहो करै ताकि लोक क विश्वास बढए। ओ कहला जे हमर सूचना तंत्र काफी मजबूत अछि। हमरा कियो हिला नहि सकैत अछि। सीमा पर हमर नजरि अछि। सरकार कए सीमा क हर गतिविधि क जानकारी अछि। हम कोनो हाल मे सीमावर्ती क्षेत्र क स्थिति बिगड़ए नहि देब। ओ नेपाल क वर्तमान स्थिति पर चिंता व्यक्त करैत कहला जे भारत चाहैत अछि जे ओहि ठाम शांति आ अमनचैन क माहौल कायम हुए। एकरा लेल ओहि ठाम सबटा राजनीतिक दल कए मिलकए जनतांत्रिक तरीका स स्थाई सरकार बनेबाक पहल करबाक चाहि।
श्री सिंह सीमा पर अवस्थित बीओपी क काजक चर्चा करैत कहला जे दूनू देश क बीच मधुर संबंध बनेबाक प्रयास एसएसबी जवान द्वारा कैल जा रहल अछि, मुदा एकरा आओर सशक्त बनेबा क जरूरत अछि। एहि दिशा मे प्रयास जारी अछि। श्री सिंह कहला जे टोल पर बीओपी कैंप स्थापित नहि कैल जाएत, जतए टोल लग कैंप अछि ओतए स ओकरा हटा लेल जाएत।
ओ युवा सब स आह्वान करैत कहला जे एसएसबी जवान क भर्ती होएत। अहां सब मेहनत करू आ 30 प्रतिशत बोर्डर डिस्ट्रिक्ट क लाभ उठाउ। निकट भविष्य मे आठ हजार स बेसी एसएसबी जवान क बहाली होएत। एहिमे तीस प्रतिशत सीट बॉर्डर जिला लेल सुरक्षित अछि। एकर लाभ मधुबनी क युवक कए भेट सकैत अछि।
सेना क हेलीकाप्टर स मधुबनी हवाई अड्डा पहुंचल श्री सिंह अपन मातृक शंभुआड़ मे ग्रामीण द्वारा निर्मित सड़क आ भानुप्रताप वर्मा क्रीड़ा मैदान क उद्घाटनोपरांत उपस्थित जनसमुह कए सेहो संबोधित केलाह। ओ कहला जे एहि क्षेत्र क विकास लेल हर संभव प्रयास करब। ओ कहला जे एहि ठामक लोक आ संस्कृति अन्य प्रांत स बेहतर अछि। एहि ठाम प्रतिभा प्रकृति प्रदत अछि जे कतहु आओर नहि देखबा लेल भेटैत अछि। एकर एकटा नहि बहुत रास सूचक अछि। ओ कहला जे हम आइ जे किछु छी से एहि ठाम स संबंध हेबाक कारण स छी। श्री सिंह कहला जे आइ एहि मुकाम तक पहुंचबा मे जेतबा योगदान हमर पैतृक धरती सुपौल क अछि ओतबे मधुबनी क शंभुआड़ क धरती क अछि। ओ कहला जे नाना क डीह पर आबि हम आन भगिनमान जेकां भावविभोर छी। हमरा नैनपन क बहुत किछु संस्मरण आइ आंखि क आगू आबि रहल अछि।
क्षेत्रक विकास पर गप करैत ओ कहला जे निर्मली स सुपौल रेल निर्माण कार्य धीमी गति स चलबाक सूचना हमरा एहि ठाम एलाक बाद पता चलल अछि। संगहि जनकपुर वाला सड़क क स्थिति सेहो नीक नहि अछि। एहि समस्या सब कए दूर करबाक प्रयास जरूर करब।
अपन नाना-नानी, मामा-मामी आ परिवार क अन्य सदस्य क संग राति बितेबा लेल मातृक आयल श्री सिंह स भेंट करबा लेल कईटा जनप्रतिनिधि सेहो आयल छलाह। नेता प्रतिपक्ष अब्दुल बारी सिद्दीकी कहला जे केन्द्रीय गृह सचिव आर.के. सिंह एहि धरती क गौरव छथि। हिनका सन पदाधिकारी भेटब मुश्किल अछि। विधायक रामदेव महतो कहला जे आइ हम सब धन्य छी जे भारत सरकार क गृह सचिव हहमर बीच छथि। विधान पार्षद विनोद कुमार सिंह कहला जे जाहि प्रकार स अहां शंभुआड़ क लोक कए मान बढेलहुं अछि ओहिना एहि क्षेत्र क विकास क गति सेहो बढेबा मे योगदान दी। विधायक फैय्याज अहमद कहला जे श्री सिंह आइ जाहि पद पर छथि ओहि ठाम गिनल-चुनल लोक पहुंचैत अछि, मुदा अपन संस्कृति आ संस्कार कए अपना मे बसा रखनिहार श्री सिंह स उम्मीद अछि जे ओ मिथिला लेल एहन काज करताह जे एकरा नव जीवन प्रदान करत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
एलिजाबेथ द्वितीय
एलिजाबेथ द्वितीय (अङ्ग्रेजी: Elizabeth II) (एलिजाबेथ अलेकजेन्ड्रा मेरी, जन्म: २१ अप्रैल १९२६) राष्ट्रमण्डल क्षेत्रक ५३ राष्ट्रसभमेसँ १६ स्वतन्त्र सार्वभौमिक देशसभक संबैधानिक प्रमुख छी । ओ ब्रिटिश महारानीक रुपमामे तथा चर्च अफ इङ्ल्यान्डक सर्वोच्च गभर्नर छी ।
एलिजाबेथके निजी रूपसँ घरेमे शिक्षित कएल गएल छल ।[१]
विषय सूचीसभ
प्रारम्भिक जीवन[सम्पादन करी]
एलिजाबेथक जन्म २१ अप्रैल १९२६ के ०२:४० (जीएमटी)मे हुनकर दादा जर्ज पाँचमक शासनकालमे भएल छल । हुनकर बाबु राजकुमार एल्बर्ट (बादमे राजा जर्ज VI), राजाक दोसर पुत्री छी । हुनकर माँ, एलिजाबेथ, योर्कक डचेज (बादमे रानी एलिजाबेथ) छी ।
विवाह आ परिवार[सम्पादन करी]
राज्याभिषेक[सम्पादन करी]
रजत जयन्ती[सम्पादन करी]
सन्दर्भ सामग्री[सम्पादन करी]
- ↑ Lacey, p. 56; Nicolson, p. 433; Pimlott, pp. 14–16


text:
बिहार मे आसान भेल इलाज, सुपर स्पेशलिस्ट ईएसआईसी अस्पताल तैयार
रामबाबू
पटना । बिहारक लेल एकटा खुसी के’ खबरि अछि। बिहटा केर सिकंदरपुरमे बनि रहल भारत सरकार के’ तरफ सँ एकटा बड़का परियोजना सुपर स्पेशलिस्ट ईएसआईसी अस्पताल जल्दिए शुरू भ’ जाएत। निर्माण कंपनी रामा कंस्ट्रक्शन 170 बेड के’ जी प्लस थ्री अस्पताल बनाकS तैयार कS देलक अछि आऔर एकरा लSक निर्माण कंपनी एनबीसी आऔर ईएसआईसी 170 बेड अस्पताल टेकओवर करय लेल चिट्ठी सेहो दS देलक अछि।
निर्माण कंपनी के’ मानी त’ 170 बेड केर अस्पतालमे सभटा काज भ’ चुकल अछि आऔर जे शेष रहि गेल मेडिकल इक्यूपमेंट के’ काज अछि ओ ईएसआईसी के’ करबाक अछि। कंपनी केर जीएम मोहम्मद हामिद के’ कथन अछि कि ईएसआईसी जँ चाहय अस्पताल के’ शुरू कS सकैत अछि। कंस्ट्रक्शन कंपनी के’ तरफ सँ सभटा काज पूरा कएल जा चुकल अछि। ओ स्पष्ट कएलक कि जनरल ओपीडी,आईसीयू, इमरजेंसी, डॉक्टर्स रूम, नर्स रूम, एक्स – रे रूम आऔर रिसेप्शन सभ बनिकS तैयार अछि। सगरो स्थान पर फर्नीचर सँ लSक फिनिसिंग धरि के’ सभ काज पूर कS लेल गेल अछि। खाली बिजली के’ कनेक्शन शेष अछि जे 33 केवीए लाइन भेटितहि सेहो पूरा कS लेल जाएत।
निर्माण कार्यमे लागल रामा कंस्ट्रक्शन कंपनी केर प्रोजेक्ट मैनेजर सुनील कुमारक कथन अछि कि बाकि बाँचल काज जाहिमे 330 बेड के’ अस्पतालकें संगहि सँग मेडिकल कॉलेज ,डॉक्टर्स क्वार्टर, हॉस्टल आऔर अन्यान्य निर्माण काज सेहो प्रगति पर अछि जे अगिला पाँच महीनामे पूरा कS लेल जाएत।
सोचय बला बात अछि कि सूबे केर नियोजित मजदूर सभकें लेल बिहटाक सिकन्दपुरमे बनि रहल 500 बेड केर सुपर स्पेशलिस्ट ईएसआईसी मेडिलक कॉलेज एन्ड हॉस्पीटल के’ पूरा कS 2011 नवंबर मे’ हैंडओवर करबाक छलनि आऔर 2012 सँ अहिमे इलाज आऔर पढ़ाई शुरू होयबाक छलै मुदा निर्माण कम्पनी सभक देरीक कारण उचित समय पर काज पूरा नहि कएल जा सकल। बादमे एनबीसीसी काजमे भ रहल देरी के’ कारण 2017 मे निर्माण कंपनी के’ बदलि देल गेल आऔर प्रतिभा कंस्ट्रक्शन केर स्थान ईएसआईसी अस्पताल के’ काज रामा कंस्ट्रक्शन केर जिम्मा द’ देल गेल ततपश्चात 10 महीनाक भीतरहि रामा कंस्ट्रक्शन 170 बेड केर अस्पताल तैयार कS लेलक अछि।


text:
केंद्रीय महिला एवं बाल विकास मंत्रालय, भारत सरकार, बिहार सरकार द्वारा नव आंगनबाड़ी केंद्र स्थापित करबाक प्रस्ताव क' मंजूरी द देना अछि। समाज कल्याण विभाग केँ तहत संचालित समेकित बाल विकास परियोजना (आईसीडीएस) निदेशालय के आधिकारिक सूत्र बतौलनि कि जल्दिये नव आंगनबाड़ी केंद्र लेल नियुक्ति प्रक्रिया शुरू होयत।
राज्य सरकार द्वारा लागू नव नियम केर अनुसार सहायिका एवं सेविका सभक नियुक्ति कायल जायत। एहिमेँ आंगनबाड़ी परियोजना क्षेत्र के बाल विकास परियोजना पदाधिकारी (सीडीपीओ) केर हस्तक्षेप नहि होयत।
नव नियम केर अनुसार स्थानीय वार्ड सदस्य केर अध्यक्षता म' तीन सदस्यीय कमेटी होयत। जाहिमेँ पंच आर क्षेत्रीय महिला पर्यवेक्षिका शामिल होयत। हिनका द्वारा चयनित उम्मीदवार क' जिला स्तरीय कमेटी केँ द्वारा नियुक्त कायल जायत। जिला स्तरीय कमेटी केर अध्यक्ष जिलाधिकारी होयत।
सेविका क' 3000 टक्का प्रतिमाह आर सहायिका क' 1500 टक्का प्रतिमाह भुगतान कायल जायत। जिलाधिकारी द्वारा नियुक्ति लेल विज्ञापन जारी होयत आर नियुक्ति लेल आवेदन परियोजना कार्यालय म' जमा कराओल जायत।


text:
कुमुद सिंह
बिहार सरकार राज्य मे विकासक सपना जरूर पूरा करबाक प्रयास क रहल अछि, मुदा खंडहर भ चुकल कईटा औद्योगिक परिसर इ सोचबा लेल मजबूर करैत अछि जे विकासक एहि गति स आखिर केहन विकास होएत। हम गर्व स इ कहबा लेल तैयार छी जे देश मे डांसिंग शू बनेनिहार जे एक मात्र कलाकार अछि ओ दरभंगाक रहनिहार अछि, मुदा बेतिया आ पंडौल चमड़ा कारखाना क खंडहर इ पूछैत अछि जे आखिर दरभंगाक हाथ मुंबई मे कहिया धरि सृजन करैत रहत। जहां धरि सरकारक सवाल अछि त सरकार एहि दूनू कारखाना कए खोलबाक प्रयास त दूर, ओकर मशीन आ जमीन क लेखा तक सरकार लग नहि अछि। सरकारक मंत्री दावा करैत छथि जे राज्य में कुल एक लाख 52 हजार उद्योग निबंधित अछि, मुदा 20 हजार स बेसी एहन ईकाई अछि जेकर कोनो लेखा-जोखा सरकार लग नहि अछि। 2006 मे सरकार बंद आ जर्जर उद्योग कए फेर स चालू करबा लेल नीति सेहो लागू केने छल, मुदा एहि नीतिक परिणाम एखन धरि धरातल मे नहि देखा सकल अछि। नव कारखाना क निर्माण मे किछु प्रगति जरूर भेल, मुदा चंपारण स किशनगंज तक बंद पडल कारखाना मे स कोनो एखन धरि चालू नहि भ सकल अछि।
बिहार मे अधिकतर उद्योग अधिग्रहण क बाद अनाथ भ गेल। इतिहास पर गौर करी त साफ होइत अछि जे एकटा पूर्व मुख्यमंत्री क व्यक्तिगत स्वार्थक कारण बिहार उद्योगविहीन भ गेल। 1975 क आसपास तत्कालीन मुख्यमंत्री जेना बिहार क उद्योग सब कए राष्ट्रियकरणक नाम पर अधिग्रहण क जर्जर बनेबा क कुचक्र केलथि ओ आब सबहक सामने अछि। आइ एहि परिसर कए देख पुरान आंखि नोरा जाइत अछि। पंजाब कए मजदूर मुहैया करेबा लेल 1975 मे नीतिगत आधार पर बिहारक मजदूर कए बेरोजगार कैल गेल। बेरोजगार मजदूर होम सिकनेस छोडि पंजाब विदा भ गेल आर मजदूर नेता विधानसभा आ विधानपरिषद पहुंच गेलाह। आइ धरि नहि पहुंचल त मजदूर क खाता मे बकाया राशि आ परिसर मे कच्चा माल।
2005 मे नीतीशक सरकार बनलाक बाद बिहार क कारखानाक पुरान ख्याति दोसर राज्य क उद्यमी कए बिहार एबा लेल प्रेरित क रहल अछि, मुदा स्थानीय नेताक राष्ट्रीय सोच आ नौकरशाहीक लालफीताशाही क कारण गप आगू नहि बढि पाबि रहल अछि। एक दिस पंडौल आ बेतियाक चमडा उद्योग इतिहासक किताब स वर्तमानक कॉपी पर लिखेबाक बाट ताकि रहल अछि। त दोसर दिस उत्तर प्रदेश स पैघ संख्या मे चमडा उद्योग जुडल उद्यमी बिहार एबाक इच्छा व्यक्त क रहल छथि। कई बेर हुनकर प्रतिनिधि मंडल बिहारक अधिकारी क संग बैसार क चुकल अछि, एकर बावजूद स्थिति मे कोनो बदलाव नहि आबि रहल अछि। कारखानाक संपत्ति दिन क ईजोत मे लूटल जा रहल अछि आ सब चुपचाप देख रहल अछि। बेतिया लेदर गुडस फैक्ट्री हुए या पंडौल लेदर गुडस फैक्ट्री कोनो परिसर मे आइ किछु नहि अछि। जखन कि जहिया एकर अधिग्रहण भेल छल तहिया बेतिया चमड़ा फैक्ट्री मे दू तरह क यूनिट छल। एकटा लेदर गुड्स फैक्ट्री आ दोसर मॉडल टेनरी क नाम स ख्याति रखने छल। पंडौल आ बेतिया मे तैयार चमड़ा क विदेश मे सेहो काफी मांग छल। कानपुर हुए बा बंगाल जूता निर्माण लेल एहि ठामक चमड़ा आयात कैल जाइत छल। अधिग्रहण क बाद अस्सी क दशक तक इ दूनू फैक्ट्री कोनो प्रकार स चलल। मुदा सरकारी उपेक्षा स पहिने रूग्ण भेल आ फेर बंद। एकर बाद कोनो स्तर स एहि कारखाना क सुध नहि लेल गेल। सामाजिक न्याय क नाम पर बिहार क राजनीति मे जाति त मजबूत भेल मुदा जर्जर स खंडहर होइत गेल कारखाना।
स्थानीय लोकक कहब अछि जे बंद भेलाक किछु वर्ष तक कारखाना परिसर मे पदाधिकारी रहैत छलाह, मुदा बाद मे स्थानांतरण करा अन्यत्र चल गेलाह। आइ कारखाना देखबाक प्रभार जिला उ़द्योग केन्द्र क महाप्रबंधक लग अछि। स्थानीय लोकक कहब अछि जे जहिया स प्रभार जिला उद्योग केन्द्र क प्रबंधक लग गेल अछि तहिया स मिल लूट क प्राथमिकी तक थाना मे दर्ज नहि भ रहल अछि। हाल इ भ गेल अछि जे मशीन क त गप छोडू मकान क ढ़ांचा आ भूमि क पैघ हिस्सा तक गायब भ चुकल अछि। बेतिया लेदर गुड्स फैक्ट्री क त सबटा मशीन, आलमीरा आ अन्य महत्वपूर्ण उपकरण कहिया के ल गेल तेकर कोनो खाता-बही सरकार लग नहि अछि। एहि संबंध मे कोनो थाना मे प्राथमिकी तक नहि अछि। जेकरा जेना भेल कारखाना कए लूटलक। मकान क खिड़की केबार तक दिन क ईजोत मे बेच देल गेल। फैक्ट्री की भूमि पर सेहो अवैध कब्जा शुरू भ चुकल अछि। स्थानीय लोकक कहब अछि जे फैक्ट्री परिसर मे भेल चोरी क सूचना थाना कए देल जाइत अछि, मुदा केस दर्ज नहि होइत अछि किया त जेकरा लग देखरेखक अधिकार अछि ओ कहियो एहि संबंध मे कोनो लिखित शिकायत नहि केलथि अछि। एहन मे आखिर सवाल उठैत अछि जे बिहारक विकास कोन रूप मे भ रहल अछि। नव उद्योग त जमीन उपलब्ध नहि हेबाक बहाना बना एखन धरि जमीन पर नहि उतरल, मुदा पुरान उद्योग क एहन उपेक्षा साबित करैत अछि जे सरकार विकास करबा लेल प्रयासरत त अछि, मुदा विकास भ नहि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सीबीआई केँ विशेष अदालत मे सीबीआई केर जज शिवपाल सिंह आरजेडी पर बहुत बड़का मौखिक टिप्पणी केलक। पछिला 23 दिसंबर क' सुनाओल गेल फैसलाक खिलाफ बयानबाजी करबा पर लालू यादव केँ छोटका बेटा तेजस्वी यादव, आरजेडी उपाध्यक्ष रघुवंश प्रसाद सिंह, शिवानंद तिवारी आओर कांग्रेस नेता मनीष तिवारी क' अवमानना केर दोषी पाओल गेल अछि। संगहि कोर्ट चारों नेता क' नोटिस जारी करी 23 जनवरी क' अदालतक समक्ष पेश होयबाक लेल कहने अछि।
अपने क' बता दी विगत 23 दिसंबर क' लालू यादव क' दोषी करार देल गेल छल। अदालत एहि मामला केँ फैसलाक तारीख 3 जनवरी निर्धारित केना छल मुदा, जिला बार एसोसिएशनक दू वकीलक निधन केर कारण कोर्ट केर कार्यवाही स्थगित क' देल गेल। अब लालूक मामला मे कैल्हि फैसला सुनाओल जायत।


text:
अखिल भारतीय मिथिला संघक तत्वावधान मे आयोजित मिथिला विभूति स्मृति पर्व समारोह - २०१२ के सफल बनेबाक हेतू कोटि - कोटि धन्यवाद...कार्यक्रम अत्यंत सफल रहल. श्रीमति शीला दीक्षित, मुख्यमंत्री दिल्ली, श्री प्रभात झा, राज्य सभा सांसद, श्री महाबळ मिश्र सांसद दिल्ली, श्री गौरी शंकर राजहंस, पूर्व सांसद, डॉक्टर एस सी एल गुप्ता, विधायक , श्री अनिल कुमार शर्मा सी एम डी आम्रपाली समूह, श्रीमति पूनम झा आजाद, डॉक्टर संजीव मिश्र आदिक गरिमामयी उपस्थिति रहल. स्वागताध्यक्ष डॉक्टर संजीव मिश्र के मिथिला वर्णन आ मिथिला शब्द विन्यास के अर्थ वास्तव मे अतुलनीय, रोचक आ ज्ञान वर्धक छल...
मुख्य मंत्री बजलीह जे मिथिला के लोकक कारण स दिल्ली बेसी सुंदर आ संवारल लागैत छैक. ओ ईहो बजलीह जे हुनको मैथिली भाषा बड्ड निक लागैत छैन....श्री प्रभात बाबू गाम स जुरल राह्बा पार जोर देलाह आ संगही हुनका स प्रेरणा भेटल जे एकटा सामान्य व्यक्ति केना अप्पन योग्यता आ नीक विचार के बल पर कतौ अप्पन स्थान बना सकैत अछि, हमरा सभ मैथिलक लेल प्रेरणा श्रोत अछि.
श्री अनिल कुमार शर्मा जी आम्रपाली समूह के सी एम् डी, कहलाह जे मिथिला भवन के निर्माण में अप्पन पूरा सहयोग देताह, डॉ एस सी एल गुप्ता विधायक संगम विहार सेहो विश्वास दियेलाह जे ओ श्री अनिल कुमार शर्मा जीक संग मिथिला भवनक निर्माण में सहयोग करताह.
श्री गौरी शंकर राजहंस जी, श्री राम कुमार झा एवं श्रीमति पूनम झा आज़ाद के संबोधन सेहो अनुकरणीय छल.
मिथिला के किछु गणमान्य व्यक्तित्व के मिथिला विभूति सम्मान स' सम्मानित कयल गेल. आ नव निर्वाचित मैथिल पार्षद के सेहो सम्मानित कयल गेल.
सभ अतिथि के मखान, पाग, दुपट्टा, पुष्प-हार आदि स स्वागत कयल गेलनि.
अतिथि सभक संबोधन में विलम्ब होयबाक कारण स रंगारंग कायर्क्रम सेहो विलम्ब स प्रारम्भ भेल परिणामस्वरूप कतेको कलाकार अप्पन प्रस्तुति देबा स वंचित रहलाह परन्तु ३ घंटा के लगभग जे कार्यक्रम चलल से झम्कौआ छल. बहुत श्रोता लोकनि के चल गेला तक कार्यक्रम चलैत रहल आ बादक से कार्यक्रम छल से वास्तव में सुने आ देखे वाला छल. मुख्य कलाकार में छलाह/छलीह : श्री विपिन मिश्र, श्री पवन नारायण झा, श्री अमोध झा, श्री मिथिलेश झा, श्री सुनील पवनजी, श्रीमती रश्मिरानी, कुमारी अंशुमाला, कुमारी जुली झा, श्री सुधानंद झा आदि...
कुल मिला क अपने सबहक सयहोग आ आशीर्वाद स कार्यक्रम सफल रहल. अपने सबहक अहिना समर्थन रहत त अप्पन मिथिला आ मैथिली के दशा आ दिशा भेटत जाहि सा अप्पन सबहक पहचान विशिष्ट होयत.
सतत एही अभिलाषाक संग
अपनेक
१
अखिल भारतीय मिथिला संघक तत्वावधान मे आयोजित मिथिला विभूति स्मृति पर्व समारोह - २०१२
कार्यक्रमक रूप रेखा
२० मई २०१२, ४ बजे अपराह्न स' रात्रि १० बजे तक मावलंकर सभागार, रफ़ी मार्ग, नई दिल्ली
४.०० बजे : मुख्य एवं विशिष्ट अतिथि सभक आगमन
४.०५ बजे : कार्यक्रम के प्रस्तावना
४.१० बजे : मंगलाचरण एवं भगवती वंदना (जय जय भैरवी.....)
४,१५ बजे : दीप प्रज्ज्वलन सभ अतिथि द्वारा
४.२१ बजे : कवि कोकिल विद्यापति के चित्र पर माल्यार्पण
४.३० बजे : स्वागताध्यक्ष द्वारा स्वागत भाषण
४.३५ बजे : महासचिवक प्रतिवेदन
४.४० बजे : भाषण- श्री हुक्र्मदेव नारायण यादव, सांसद
४.४५ बजे : भाषण- श्री कीर्ति झा आज़ाद, सांसद
४.५० बजे : भाषण - श्री महाबल मिश्र, सांसद
४.५५ बजे : भाषण - डॉ गौरी शंकर राजहंस, पूर्व सांसद एवं राजदूत
५.०० बजे : भाषण - श्रीमति मृदुला सिन्हा, पांचवां स्तम्भ
५.०५ बजे : भाषण - डॉ निशिकांत ठाकुर, दैनिक जागरण
५.१० बजे : भाषण - डॉ अनिल कुमार शर्मा, सी एम डी, आम्रपाली समूह
५.१५ बजे : भाषण - डॉ एस सी एल गुप्ता, विधायक, दिल्ली
५.२० बजे : भाषण - श्री अनिल झा, विधायक, दिल्ली
५.२५ बजे : उदघाटन भाषण - डॉ प्रभात झा, अध्यक्ष, मध्यप्रदेश बीजेपी, एवं राज्य सभा सदस्य
५. ३५ बजे: सम्मान समारोह- श्रीमति शीला दीक्षित, मुख्यमंत्री दिल्ली
६.०० बजे स' : रंगारंग कार्यक्रम
१०.०० बजे: धन्यवाद ज्ञापन
१०.०५ बजे : कार्यक्रम के समाप्ति
२
अखिल भारतीय मिथिला संघक तत्वावधान मे आयोजित मिथिला विभूति स्मृति पर्व समारोह - २०१२
२० मई २०१२ क प्रस्ताव
१. दिल्ली में मैथिली अकादमी के अलग/स्वतंत्र कायल जाय
२. मैथिली पत्र- पत्रिका द्वारा मिथिली साहित्यक विकास हो
३. दिल्ली विश्वविद्यालय एवं जवाहर लाल नेहरु विश्वविद्यालय मे मैथिली संभाग के स्थापना
४. बाबा नागार्जुन, स्व. भोला पासवान शास्त्री एवं अमर शहीद स्व. ललित नारायण मिश्र के नाम पर दिल्ली में सड़कक नामकरण
५. भारत सरकारक प्रत्येक मंत्रालय में मिथिली पत्र-पत्रिका के खरीद हेतु प्रावधान हो
६. दूरदर्शन एवं आकाशवाणी में मैथिली संभाग के गठन ७. भारतीय मुद्रा (करेंसी नोट) मिथिलाक्षर मे रूपया (टाका) लिखल जाय.
८. दिल्ली -जयनगर दुरंतो एक्सप्रेस ट्रेन चलोल जाय.
९. मिथिला के प्रत्येक रेलवे स्टेशन पर मिथिलाक्षर मे स्टेशन के नाम लिखल जाय.
३
आमंत्रण-पत्र


text:
देश मे पहिल बेर बिहार मे किसान कए भेटत कृषि अग्रिम अनुदान
रामबाबू
पटना । देशमे पहिल बेर बिहारमे कृषि अग्रिम अनुदान योजना केर शुरुआत भेल। मुख्यमंत्री नीतीश कुमार पटनामे आयोजित कार्यक्रममे अहि योजनाक शुरुआत करैत बजलाह कि सरकार कृषि के’ क्षेत्रमे इंद्रधनुषी क्रांति आन’ चाहैत अछि। अहि योजनाक मादे प्रथम चरणमे राज्यकें चारि टा जिला समस्तीपुर, नालंदा, पटना आऔर वैशाली के’ 20,173 किसान सभकें जैविक तरकारी पैदावार हेतु कृषि अग्रिम अनुदान के’ माध्यम सँ ओकरा बैंक खातामे 6,000 रुपए राज्य सरकार द्वारा जमा करा देल गेल अछि।
मुख्यमंत्री बजलाह कि किसान सभकेँ भेट रहल अनुदान राशिकें भविष्यमे बढ़ाओल जाएत। ओ कहलनि “तेसर कृषि रोडमैपक योजनाक अनुरूप द्रुतगति सँ काज शुरू कS देल गेल अछि। कृषि क्षेत्रमे विकास हेतु वर्ष 2008-12 मे पहिल कृषि रोडमैप बनाओल गेल छल। 2005 सँ जहिया हम बिहारक सत्ता सम्हारलहूँ तहिये सँ निरंतर सभ क्षेत्रमे विकासक काज हम शुरू कएलहुँ।
ओ कहलनि “हरित क्रांति, श्वेत क्रांति, नीली क्रांतिकें बात त’ सभ करैत रहैत अछि, हम कृषि क्षेत्रमे विकासक हेतु इंद्रधनुषी क्रांति आऔर सप्तक्रांतिक बात बजलहुँ आऔर अहि दिशामे काज सेहो शुरू कएलहुँ.” मुख्यमंत्री कहलनि, “तरकारी पैदावारमे बिहार तेसर स्थान पर अछि, मुदा एतय एखन अहि क्षेत्रमे बेसी संभावना अछि। ओ दावा कएलक कि तरकारी पैदावारक सन्दर्भमे बिहार जल्दिए दोसर स्थान पर पहुंच जाएत आऔर हमर लक्ष्य अछि जे अहि क्षेत्रमे बिहार पहिल स्थान पर पहुँचय”
ओ कहलनि, “गंगाक अविरलता आऔर निर्मलता बनल रहय ताहि लेल हम पायलट प्रोजेक्ट केर तौर पर बिहार के’ चारि टा जिलामे गंगाक दुनु कछेर सभकें जैविक खेती सँ तरकारी पैदावार हेतु चुनल गेल अछि। जैविक कॉरिडोर मे कुल नौ जिला अछि, जाहिमे सँ चारि जिलामे काज शुरू कS देल गेल अछि। ओ कहलनि कि बहुत अध्ययनक पश्चात ई बात सोझा आएल कि सबसँ नीक मदति किसान सभकेँ लागति समयमे सहायता राशि देबाक चाहि। अहि मौसममे अधिकतम3 0 डिसमिल जमीन बला किसान सभकेँ प्रति किसान 6000 रुपैयाक अग्रिम अनुदान जैविक तरीका सँ तरकारी पैदावार हेतु उपलब्ध कराओल गेल अछि। अगिला मौसममे सेहो उतरोतर चलैत रहत जाहिसँ किसान प्रभावित भ’क जैविक खेती के’ तरफ आकर्षित भ सकत। कृषि विभाग केर प्रशंसा करैत बजलाह कि बिहारमे कृषि क्षेत्रमे बेस पारंगत अछि, मुदा एखन पैघ लक्ष्य धरि पहुँच’के’ अछि। अहि अवसर पर उपमुख्यमंत्री सुशील कुमार मोदी आऔर कृषि मंत्री प्रेम कुमार सेहो उपस्थित छलाह।


text:
पटना के प्रमंडलीय आयुक्त आनंद किशोर आय मंगलवार दिन शहर के 19 इलाका म' पार्किंग के लेल ऑड-इवेन व्यवस्था शुरू केलन्हि। एहि अवसर पर ओ कहला कि पटना म' जाम केर समस्या सँ हर दिन लोग परेशान रहैत छैथ। खासकरि नाला रोड, ठाकुरबाड़ी रोड, दरियापुर, सब्जीबाग इलाका म' जाम केर समस्या सँ लोग सभ क' बहुत दिक्कत केर सामना करे परैत छैन्ह। एहि समस्या क' दूर करबाक लेल प्रशासन दिस सँ कैको सार्थक डेग उठाओल गेल अछि।
पटना म' आब ऑड इवेन केर आधार पर पार्किंग होयत, यानी महीने के ऑड तारीख जेना 1,3 आदि क' बाया सड़क के बाया दिस वाहन क' पार्किंग कायल जायत, ओतहि इवेन तारीख जेना 2,4,6 आदि क' सड़क के दाया दिस वाहन पार्क कायल जायत। नाला रोड के अलावा, ठाकुरबाड़ी रोड, खजांची रोड, सब्जी बाग़, दरियापुर, ओल्ड बाईपास समेत कुल 19 इलाका म' इ व्यवस्था लागू कायल गेल अछि।


text:
अन्हारक की सुख बुझथिन इ इजोतक गाम मे सदिखन रहै वाला।
दुखे केँ सुख बना लेलक करेजक घातक दुख चुपे सहै वाला।
जमानाक नजरिक खिस्सा बनल ए आब तऽ करेज हमर सुनू यौ,
हुनकर नजरि कहाँ देखलक हमर करेजक इ शोणित बहै वाला।
कहै छै लाजक नुआ मे मुँह नुकौने रहल दुनियाक डर सँ अपन,
इ रीत अछि दुनियाक, तऽ एतऽ किछ सँ किछ कहबे करतै कहै वाला।
करू नै प्रकट अपन सिनेह मोनक, यैह हमरा ओ कहैत रहल,
किया हम राखब उठा केँ समाजक जर्जर रिवाज इ ढहै वाला।
अहाँ डेग अपन उठेबे करब कहियो हमर मोनक दुआरि दिसक,
बहुत "ओम"क बहल नोर, दुखक गरम धार मे गाम इ दहै वाला।
मफाईलुन (ह्रस्व-दीर्घ-दीर्घ-दीर्घ) ५ बेर प्रत्येक पाँति मे।


text:
मैथिली कथा गोष्ठी ७६म सगर राति दीप जरय "कथा कावेरी" चेन्नै मे १४ जुलाइ २०१२क साँझसँ १५ जुलाइ २०१२क भोर धरि सम्पन्न (चित्र साभार विभा रानी आ अभिजीत चन्द्र)
स्थान- बिहार असोसिएशन भवन,(स्टेला मारिस कॉलेज क सोझाँमे), दामोदरन स्ट्रीट, गोपलपुरम, चेन्नै- 600034
आयोजक: अवतिको (विभा रानी), ई पहिल बेर अछि जे सगर राति दीप जरय एकटा महिला द्वारा आयोजित भेल अछि।
७५म सगर राति दीप जरय पटनामे भेल रहए। ७४म सगर राति दीप जरय श्रीमति (आब स्व.) आरती कुमारीक संयोजकत्वमे भागलपुरमे होएब निर्धारित छल मुदा हुनकासँ राजनीतिक अन्तर्गत ओ छीनि कऽ हजारीबागमे कएल गेल, ऐ शर्तपर जे ७५म सगर राति दीप जरयक आयोजनक मौका हुनका देल जएतन्हि। मुदा ७५म सगर राति दीप जरय राजनीतिक अन्तर्गत पटनामे भेल। तकर बाद शव. आरती कुमारीक कैन्सरसँ भागलपुरमे मृत्यु भऽ गेलन्हि आ ओ सगर राति दीप जरयक पहिल महिला आयोजिका नै भऽ सकली।
विगत किछु दिनसँ सगर राति दीप जरयमे कथाकार छोड़ि सभक उपस्थितिपर साहित्य जगतमे आक्रोश अछि। घुसपैठिया सभक कारण कथाकार अपनाकेँ राजनीतिक पर्याय बनल जा रहल सगर राति दीप जरय सँ दूर केने जा रहल छथि।
अगिला सगरि राति दीप जरय लेल कियो माला नै उठा सकला।
अगिला सगरि राति दीप जरय कतए हएत से अखन धरि अनिश्चित अछि।


text:
अपन मिथिला/साउन ,२८ / लगातार भ' रहल भारी वर्षा स' मधुबनी शहरक हाल - बेहाल भ' अछि. वर्षाक पानि लोकक घर मे घुसि गेलाक ओजह स' लोक नारकीय जीवन जीबा लेल विवश छथि. मधुबनी स' एक रिपोट
दू दिन स' भ' रहल भारी वर्षाक ओजह स' मधुबनी शहरक स्थिति विकट भ' गेल अछि. वर्षा आ नालीक पानि लोकक घर मे घुसि गेल छल. लोक अपन घर मे भरि - भरि ठेहुन पानि मे जीवन व्यतीत करबा लेल विवश छथि. मधुबनीक गौशाला चौक, बीएन झा कॉलोनी, आदर्श नगर आदि मोहल्ला मे जल भराव स' लोक सभ त्रस्त छथि. लगभग एक मास पहिने सेहो भारी वर्षा स' लोकक घर - द्वार मे वर्षा आ नालीक पानि घुसि गेल छल. एक मास बाद फेर स' लोकक घर मे पानि घुसि गेला स' लोक सभ मे रोष अछि. स्थानीय लोक सभ जनौलनि जे जल निकासीक समुचित व्यवस्था नहि हेबाक ओजह स' लोक सभ कें बेर - बेर एकहि रंगक परेशानीक सामना कर' पड़ै छनि. स्थानीय लोक सभ जिला प्रशासन स' जल निकासीक समुचित व्यवस्था करबाक मांग केलनि अछि.
एमहर पटना मौसम विभाग स' भेटल जानकारीक अनुसार मौसम अखन लोक सभ कें कोनो राहति देबाक मूड मे नहि अछि. अखन आर चौबीस घंटा विकराल भ' सकैत अछि. पटना मौसम विभाग चौबीस घंटा आउर भारी वर्षाक आशंका जतौलक अछि.
साभार - मिथिला मेल डेस्क


text:
हमर ठोरक पपड़ी पर जे एकटा मर्म सुखा रहल अछि
हमर जिह्वा पर जे धूरा उड़ि रहल अछि
हमर सोनितक धार सँ जे धधरा उठि रहल अछि
हमर देहक शंख सँ जे समुद्रक आवाज आबि रहल अछि
हमर आत्माक अंतरिक्ष मे जे चिड़ै-चुनमुनी कलरव क’ रहल अछि
हमर स्मृतिक गाछ पर जे झिमिर-झिमिर बरखा भ’ रहल अछि
तकरा सभक चोट आ खोंच केँ
टीस आ मोंच केँ
रूप आ रंग केँ
स्वर आ गंध केँ
कोना पानक एकटा बीड़ा बनाक’
हम अहाँक आगू राखि दी आ कही-
लिअ’ ग्रहण करू
ई थिक अहाँक प्रति हमर प्रेम…
जखन कि हमरा बूझलए
जे हमर प्रेम
गुड़ियाम मे बान्हल एक टा पियासल बरद अछि
जे खाली बाल्टी केँ देखि-देखिक’ भरि राति हुकरैत अछि
हमर प्रेम अछि
छिट्टा सँ झाँपल एक टा छागर
जे बन्द दुनिया सँ बहरयबाक बेर-बेर चेष्टा करैत अछि
हमर प्रेम धूरा-गर्दा मे जनमल एक टा टुग्गर चिलका अछि
जे दीने-देखार हेरा गेल अछि
बीच बाजार मे
तखन अहीं कहू
कोना हम अपन आत्माक फोका केँ
एक टा मृदुल भंगिमाक संग अहाँक सम्मुख तस्तरी मे राखि दी
आ कही-
लिअ’ ग्रहण करू…
हमर प्रेम जँ किछु अछि तँ एक टा फूजल केबाड़
हमर प्रेम जँ किछु अछि तँ एक टा कातर पुकार
कि आउ
अइ दुनियाक सभ सँ कोमल आ सभ सँ धरगर चीज बनिक’
आबि जाउ
अहाँक स्वागत मे
हमरा ठोर सँ ल’क’ अहाँक ओसार धरि जे ओछाओल अछि
ओ कोनो कालीन नहि
अहाँक तरबा लेल व्यग्र
खून सँ छलछ्ल करैत हमर ह्रदय अछि
आ हमर हड्डीक प्राचीन अंधकार मे
ओसक एक टा बुन्न सन कोमल
अनेक युग सँ अहाँक बाट ताकि रहल अछि हमर प्राण…
हमर प्राण अछि अहाँक आघात लेल आतुर
अहाँक आघात एहि जीवनक एक मात्र त्राण


text:
3. महाकाव्य महाभारत (आँगा)
बीच यज्ञमे उठल छल प्रश्न अग्र-पूजाक ,
भीष्मक सम्मति युधिष्ठिर पुछलन्हि जा’,
भीष्म कहल छथि श्रेष्ठ कृष्ण नृप बीच,
सहदेव सुनि वचन चरण पखारय लाग।
चेदिराज शिशुपालसँ सहल नहि भेल,
अपशब्द कृष्ण-भीष्मकेँ देब’ लागल,
दुर्यओधन-भ्राता प्रसन्न छल भेल,
भीमक क्रोध बढ़ल छल ओ,झपटल,
भीष्म रोकि शांत छल ओकरा कएल।
शिशुपालक गारि सुनियो छल कृष्ण प्रशांत,
छलाह किएकतँ ओ’पिसियौत कृष्णक,
दिन बीतल कृष्ण देलथि वचन दीदीकेँ एक,
सय अपराध क्षमा हम करब ओकर।
सय गारि सुनलाक उपरांत चलल सुदर्शन,
चक्र कएलक चेदिराजक शिरोच्छेद तखन,
सभा मध्य शांति – पसरल छल जाय,
शिशुपाल पुत्रकेँ चेदिक गद्दी पर बैसाय।
यज्ञक क्रिया निर्विघ्न संपन्न छल भेल,
सभ राजाकेँ ससम्मान विदा कएल गेल।
सभा भवनक चामत्कृत्यक भेल चर्चित,
दुर्योधन-शकुनि भवनकेँ देखल चकित।
नीँचा देखि मृग-मरीचिका बान्हल फाँढ़,
पानि नहि छल हसलि द्रौपदी ई जानि,
अयना सोँझा पारदरर्शी नहि ई देखल,
ओ’ चोटिल भीमक अट्टहाससँ विकल।
आँगा स्फटिक फर्श छल जकरा बुझल,
पानि भरल भीजल छल सभ हँसल।
अपमानित छल लय युधिष्ठिरसँ आज्ञा,
चलल हस्तिनापुर शीघ्रहि सभ भ्राता। (अनुवर्तते)


text:
वर्तमान युग मे वैवाहिक सम्बन्ध कमजोर हेबाक कारण कि?
बाल विवाह सँ कनेक हँटल रजस्वला धर्मकेर प्राप्ति उपरान्त मिथिलामें आम मैथिल बेटीक विवाह लेल सोचय लगैत छल, ई परंपरा शायद हाल ८० के दशक धरि देखल गेल अछि। एखनहु किछु पिछडल तवकाक लोकजनमें एहि परंपराक निर्वाह कैल जाइत अछि, यथा डोम, दुसाध, चमार, कुम्हार, कियोट, मुशहर, आ मुस्लिम, आदि। लेकिन तथाकथित उच्चवर्ग ब्राह्मण, कायस्थ, भुमिहार, राजपुत, आदिमें आब कानूनी उम्र यानि कम से कम १८ वर्ष तक तऽ विवाह करेबाक प्रश्ने नहि उठैत छैक, ऊपर सँ उच्च शिक्षा प्राप्त करबाक महात्त्वाकांक्षाक संग-संग अपन स्वाबलंबन प्राप्त करबाक चक्करमें निसंदेह विवाहक औसत उम्र २५-३० वर्ष बनि गेल छैक।
एहि में कतहु दू मत नहि जे क्रमश: सामाजिक विकासमें टीवी, सिनेमा, कंप्युटर, मोबाइल आ अन्य उपकरणक संग साबिक सँ रहल मैगजीन, उपन्यास, फूहर-साहित्य, सेक्स व मनोरंजन कथा आदिमें जुडि गेल अछि जेकर प्रचार-प्रसार मिथिलामें सेहो खूब होवय लागल छैक। महिला-स्वतंत्रता जतय पहिले किछु सीमित जाति-समुदायमें रहल छल आ विवाहेतर सम्बन्धक कोनो खास फरक मात्र ओहेन गोटेक समुदायमें बड पैघ नहि वरन् सामान्य मानल जेबाक एक संभावना रहैत छल से आब हर समुदायमें मानू खूब फूलित-फलित होवय लागल अछि। साइकिल, मोटरसाइकिल, गाडी आब मिथिलाक महिला सेहो चलबैत छथिन, तखन सिनेमा जेकाँ प्यार नहि होइन तऽ फोरवार्डनेस कथी लेल अपनेली! अवस्था एहेन छैक जे आब विवाह पूर्व शारीरिक सम्बन्ध आ विवाहेतर शारीरिक सम्बन्ध के संस्कृति प्रवेश पबैत मिथिलाक स्वच्छताकेँ प्रदूषित कय चुकल छैक।
समाजमें आब भाँग, गाँजा, ताडी, महुआ, देसी नहि बल्कि विदेशी शराब अश्लील सीडी-विडियो आदिक प्रदर्शन सँ आम जीवनचर्या काफी प्रभावित छैक। यदि समाजक पुरुषमें विकृत एतैक तऽ अन्तिम प्रभाव महिलामें सेहो प्रदूषण प्रवेश करेबे करतैक। विगत किछु वर्ष सँ वेश्यावृत्ति आ परस्त्रीगमन केर संख्यामें बहुत पैघ बढोत्तरी देखल जा रहल छैक। नशापानक जैड छैक मानसिक विकृति आ कम मेहनत सँ बेसी आमदनी ताकय के एक अजीबोगरीब मानसिकता, एहि के चलते अपराध आ देखावटी जीवन-शैलीक कारणे जीवनचर्या अनियंत्रित भेल जा रहल छैक।
वैवाहिक सम्बन्ध कायम करबाक लेल न्युनतम् पूँजी – यानि दहेज आ विवाह खर्च केर सीमितता आ वर्तमान परिवेशमें इज्जत सँ पैघ आर्थिक हैसियत बनेबाक होडके चलते सेहो वैवाहिक न्युनतम उम्र प्रभावित भेल जा रहल छैक, एकरो प्रत्यक्ष-अप्रत्यक्ष असर समाजक हर व्यवस्थामें अस्वच्छता-अनैतिकताक प्रवेश करा रहल छैक।
समग्र में परिस्थितिक बदलाव आ राजनैतिक असुरक्षा (बिना राज्य आ मजबूत विकसित स्वविकास साधन) के कारण मिथिलाक हर मूल्यवान-महत्त्वपूर्ण व्यवस्था आब समाप्तप्राय भऽ रहल छैक। जाहि संस्कृति पर संसारकेँ गर्व छल से आब क्रमश: बिगडैत जा रहल छैक। पारिवारिक धर्म – सामाजिक धर्म – सामुदायिक धर्म – सांसारिकताक उच्छृंखल वर्तमान भौतिकवादितामें एना कऽ फँसि रहल छैक जाहि सँ निजात लेल बड पैघ क्रान्ति आ स्वराज्य स्थापना मात्र एक अन्तिम उपाय देखाइत छैक जाहि सँ पलायन रोकल जा सकैक, कुटमैतीक सहज वातावरण बनाओल जा सकैक, आदर्श वैवाहिक सिद्धान्त कानूनी रूपमें समाजपर थोपल जा सकैक, अव्यवहारिक आ प्रदर्शनकारी अपव्यय आदिसँ बचेबाक लेल समुचित राजकीय उपाय कैल जा सकैक… यैह सभ उपाय सँ मिथिलाक लोक-संस्कृतिकेर रक्षा संभव छैक आ परिस्थितिकेँ सहज बनाओल जा सकैत छैक, वरना अनियंत्रण आ अराजकता स्वाभाविके छैक, रहबे करतैक, नित्य बढिते जेतैक।


text:
अपन मिथिला , साउन ,३१ /जनकपुरधाम । जनकपुर उपमहानगरपालिका वडा नम्बर एकके १३ वर्षीकी बच्चीके बलात्कार कके हत्य भेल स्थानीयबासीसभ जानकारी देने अछि।
धनुषा प्रहरी देने जनकारी अनुसार जनकपुर उपमहानगर पालिका वडा नम्बर एकमें घर भेल विविका साहके हत्या भेल अछि । साहके लास घर भितर बाकसा में भेटल अछि।
प्रहरीके सुरुवती अनुसन्धान अनुसार ओहि घरमें रहल एल ३५ वर्षीके रामचन्द्र महतो बलात्कार कके हत्या केने सँख्य भेल अछि । महतोके प्रहरी पकिड़ के लगेल अछि ।
पक्राउ परल महतो बेहोस भेल छेल तब ओकर इलाज जनकपुर अञ्चल अस्पतालमें भरहल अछि ।
आ मौत भेल विविका साह पोष्टमार्टम हुवा बाँकी रहल प्रहरीले जानकारी देने अछि।


text:
5. पद्य ज्योति झा चौधरीक पद्य
गामक सूर्यास्त
गामक सूर्यास्त
एक अद्भुत दृष्य यादि पाड़ि चकित भेलहुँ,
पोखरिक भीड़ पर हम ठाढ़ छलहुँ
आसमानक नीलवर्ण भेल रंगमय
दिया बातीक मुहुर्तमे सुर्य सबसॅं विदा लय
क्षितिजमे विलीन हुअ लागल
संग ओकर प्रकाशपुंज सेहो भागल
सबहक खरिहानमे लालटेन टिमटिमाय छल
पक्षी सब समदाओन गाबि रहल छल
सेहो ध्वनि मन्द पड़ि गेल
सॉंझ रातिमे बदलि गेल
फेरि स अगिला भोर मे पक्षिगण
गायत प्राती सब मिलि एक संग।
आ’ गजेन्द्र ठाकुर
होली
धुरखेलक कादो-माटिसँ रहथि अकच्छ, रंग अबीर भने आयल मुदा लगैछ टका,
साफ-सुथड़ा बुझैत छलहुँ एकरा मुदा, निबंध निकलैत अछि रंगक केमिकलक, विषय अछि पुरनके छल ठीक यौ कका।
दारू पिनहार सोमरसक चर्चा करैत नहि अघाइत छथि, देवतो पिबैत रहथि ओकरा पुरनका नामसँ, अछि होली,
मित्रता बढ़ेबासँ बेशी घटा रहल अछि आइ काल्हि ई।


text:
" जे किछु कहब हँसि क ऽ कहू
प्रेमक जालमे फँसि कऽ कहू
खसा दिअ आइ बिजुरी अहाँ
रूपक चानन घसि कऽ कहू "
लयात्मक गजलमे ई भाव आ बान्ह मैथिलीमे बहुत अल्प ठाम भेटल अछि ।एहि रूपेँ शायर अभिवादन आ धन्यवादक पात्र छथि मुदा व्याकरणकेँ क्रमवद्ध आ अनुशासित करबाक क्रममे कतहु-कतहु भाव झुझुआन सेहो भऽ गेल छन्हि जेना-
" बना लेब दुलहिन अपन
अमित कने खखसि कऽ कहू"
ई तँ मात्र एकटा उदाहरण परञ्च जौं सम्पूर्ण संकलनक मनोवाचन कएल जाए तँ एतबा धरि कहल जा सकैछ जे शायर गजल विधाक भविष्यक अपन जनमाषामे एकटा अंश धरि अवश्य छथि ।एहि संकलनक पश्चात बहुत रास परिपक्व आ अरबी बहरयुक्त गजल मैथिलीमे लिखने छथि जे अप्रकाशित छन्हि ।
अरबी बहरमे लिखल एकटा गजल विविध रूपक जीवनान्दकेँ सिनेहक आवरणसँ संघोरि कऽ कऽ प्रदर्शित कएल गेल जे अनुखन आ रोचक मानल जाए-
" गजल नै, नै गीत लिखलौं
जँ लिखलौं तँ प्रीत लिखलौं
बरसबै नै मेघ बनबै
ढहल आँगन भीत लिखलौं"
एकटा रुबाइ जे समर्पण आ प्रेमक अद्भुद छटा देखबैत अछि-
"अहाँ सन मीतसँ एतबे प्रीत चाही
जे नै बिसरि सकी एहन अतीत चाही
हारब हम मजा हमर आएत मुदा
सदिखन अहाँक सब मोड़पर जीत चाही "
संपूर्ण संग्रहकेँ देखलाक बाद एकटा बात अनसोहाँत लगैत अछि जे गजलकारक पूर्ण परिचय कतौ नै देल अछि, पोथीसँ गजलकारक बारेमे नामक अलावे और कोनो जानकारी नै भेटैत अछि जे प्रकाशनक कमी/गलती वा मुद्रणक कमी लगैत अछि ।
बहरे तबील, बहरे मुतकारिब, बहरे जदीद, बहरे मुजास, बहरे काफिर आदि बहरमे संजोगल संकलन आकर्षक छन्हि ।पाठक प्रभावित हेताह ई विश्वास कएल जा सकैछ मुदा जाहि सरल पाठककेँ आनंदक अनुभूति कम ओ एकरा घृत मानि सुआद लऽ सकैत अछि, किएक तँ मंचक लेल लिखल गेल चालू पद्यसँ ई ईतर एकटा साहित्यिक कृति अछि ।
एहिमे भावक संग संग व्याकरणक बान्ह बहुत दृढ़ अछि मुदा सब गजल गेय तेँ मंचक लेल सेहो अनुगामिनी आ प्रयुक्तक संग-संग उपयुक्त मानल जाए ।व्याकरणक ज्ञान छन्हि, भावक आत्मस्फूर्त प्रतिभा छन्हि आवश्यकता छन्हि तँ मात्र परिपक्व संयोजनक जे भविष्य निर्धारण करतनि आ ओहिपर विशेष ध्यान दैत अगिला संकलनकेँ प्रदर्शित करताह, एहि विश्वासक संग युवा प्रतिभाकेँ साधुवाद ।
पोथी- नव अंशु
विधा- गजल, हजल, रुबाइ
गजलकार- अमित मिश्र
प्रकाशक- श्रुति प्रकाशन, दिल्ली
संस्करण- 2012
दाम- 200 टाका
समीक्षक- शिव कुमार झा "टिल्लू"


text: अप्पन संबोधन मे ओ कहलन्हि कि सरकारी सेवा मे निर्धारित उम्र सीमा मे सेवानिवृत होयब तय अछि। ओहि सेवा के क्रम मे विभागीय सेवा एवं ग्राहक सभक सेवा सरकारी सेवक सभक मूल मंत्र होयत अछि। सेवाकाल मे अप्पन कर्तव्य आर ईमानदारी के संग- संग विभाग एवं ग्राहक सभक सेवा देनाय बिना दाग लागल सेवानिवृत होयब आजुक दिन मे ओहि व्यक्ति से पैघ कुनु व्यक्ति नहि भ' सकैत अछि। सेवाकाल मे विभाग एवं ग्राहक सभक बीच केर कड़ी केर काम शाखा प्रबंधक करैत रहला अछि। पीओ श्रीकांत कुमार कहलनि कि बैंकिंग सेवा मे बैंक मे कार्यरत पदाधिकारी एवं कर्मी अप्पन - अप्पन काज केर प्रति सजग अछि। समारोह मे साव कुमार गोंद, विजय कुमार , श्रीराम चौधरी, राजेन्द्र प्रताप , धीरेन्द्र प्रताप , विपिन कुमार , तारानंद , रमण कुमार सिंह, बबलू कुमार , कुमार आनंद, रत्नेश्वर लाल दास, नीतीश कुमार सहित बहुतो रास ग्रामीण मौजूद छलाह।


text:
पहिल दिनक पूर्व चयन दिनांक-२४ जनवरी २०१६ क’ संस्था संचालित शिक्षा केंद्र (वी.एम.वाइ.एम. एकेडमी) पर राखल गेल जकर विवरण एहि प्रकारे अछि :
प्रश्नोत्तरी प्रतियोगिता
चयन समिति : भरत झा, पशुपति नाथ झा,सरोज चौधरी आ संतोष चौधरी
कक्षा : ६ आ ७ (जूनियर समूह)
कुल आवेदित फॉर्म : ११०
कक्षा : ८ आ ९ (सीनियर समूह)
कुल आवेदित फॉर्म : १२०
प्रश्न संख्या : ३०/ प्रत्येक प्रश्नक मान समान
प्रश्न प्रारूप : संख्या १ स’ २५ वैकल्पिक एवं २६ स’ ३० रिक्त स्थान पूर्ति
समय सीमा : अधिकतम ४० मिनट
उपरोक्त प्रतियोगी में स’ १२ टा जूनियर आर १२ टा सीनियर समूह में स’ चयनित छात्र/छात्राक मौखिक जाँच मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ छ’-छ’ टा प्रतियोगीकें पुरस्कृत कएल जाएत.
दोसर दिनक पूर्व चयन दिनांक-३१ जनवरी २०१६ क’ पूर्वी दिल्ली नगर निगम प्रतिभा बाल/बालिका विद्यालय,मंडावलीक मनोरंजन गृह मे राखल गेल जकर विवरण एहि प्रकारे अछि :
गायन प्रतियोगिता
निर्णायक : दीपक ठाकुर आ राजीव रंजन झा (रॉकस्टार)
कक्षा : ६ आ ७ (जूनियर समूह)
कुल आवेदित फॉर्म : ७५
कक्षा : ८ आ ९ (सीनियर समूह)
कुल आवेदित फॉर्म : ८०
उपरोक्त प्रतियोगी में स’ ३ टा जूनियर आर ३ टा सीनियर समूह में स’ चयनित छात्र/छात्राक अंतिम चयन मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ प्रथम,द्वितीय आ तृतीय स्थानक प्रतियोगीकें पुरस्कृत कएल जाएत.
नृत्य प्रतियोगिता
निर्णायिक : पुष्पा झा आ कोमल सिंह
कक्षा : ६ आ ७ (जूनियर समूह)
कुल आवेदित फॉर्म : १४०
कक्षा : ८ आ ९ (सीनियर समूह)
कुल आवेदित फॉर्म : १२५
उपरोक्त प्रतियोगी में स’ ७ टा जूनियर आर ७ टा सीनियर समूह में स’ चयनित छात्र/छात्राक अंतिम चयन मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ प्रथम,द्वितीय आ तृतीय स्थानक प्रतियोगीकें पुरस्कृत कएल जाएत.
चित्रकला प्रतियोगिता
एहि मे आवेदित कुल छात्र/छात्राक सहभागिता ओ अंतिम निर्णय पूजा पंडाल परिसर मे हएत. कक्षा : ६ आ ७ (जूनियर समूह)
कुल आवेदित फॉर्म : १६०
कक्षा : ८ आ ९ (सीनियर समूह)
कुल आवेदित फॉर्म : १५५
(मनीष झा बौआभाइ द्वारा पठाओल समाद पर आधारित)


text:
लेखनाथ नगरपालिका
लेखनाथ नेपालक पश्चिमाञ्चल विकास क्षेत्रक गण्डकी अञ्चल, कास्की जिलाम अवस्थित नगरपालिका छी। पोखरा उपत्यकाको, पोखरा नगरक पूर्व दिशाम रहल लेखनाथ नगर कास्की जिला मे अछि। सात तालक शहरक नाम सँ परिचित लेखनाथमा बेगनास ताल,रुपा ताल,मैदी ताल,दिपाङ ताल, खास्टे ताल तालसभ रहल अछि द्रुततर रूपम जनसंख्या बढ रहल लेखनाथ पोखराक आवासीय क्षेत्रक रूपमा विकास भेल ज रहल अछि। हाल मात्र समुदायक पहलम निक अस्पताल निर्माण भेल अछि तहिना शिक्षक लेल क्याम्पस तथा विद्यालयसभ सेहो लेखनाथमा नगरम रहल अछि। लेखनाथमा नगरम लगभग ५४ हजार लोग बसोबास करैत अछि। लेखनाथ नगरक टेलीफोन कोड नम्बर ०६१ छी।
विषय सूचीसभ
इतिहाससम्पादन
कवि शिरोमणि लेखनाथ पौड्यालक जन्मस्थल अहि नगरपालिकाक अर्घौ अर्चलेम भेल रहे नेपाल अधिराज्यम साहित्यिक श्रष्टाम नामसँ गठित एक मात्र नगरपालिका छी, लेखनाथ नगरपालिका । ई नगरक सात तालक बगैंचा सहर सेहो अछि। कास्की जिलाक तत्कालीन राखी, लेखनाथ, शिशुवा आर वेगनास गाविसके मिलाक २०५३ साल माघ १८ गते घोषणा भेल छल। नेपाल सरकार मन्त्री परिषदको २०७१ मंसिर १६ गतेको तत्कालीन भरतपोखरी गा.वि.स. यस नगरपालिकामा समाहितसँ भेल छल | विसं ०५३ सालमा नगरपालिका घोषणा भेल पश्चात एक वर्ष बाद भेल नगरपालिकाक निर्वाचनमा शालीग्राम पौडेल आर गोपालमान गुरुङ निर्वाचित पहिल नगर प्रमुख आर उपप्रमुख भेल छेलाह। राजा ज्ञानेन्द्रको शासनकालम विष्णुप्रसाद पोखरेल आर मोहनराज वस्नेतलाई करिब सात महिनाका लागि नगर प्रमुख आर उपप्रमुखमा मनोनित भेल छल।
भौगोलिक स्थितिसम्पादन
नगरपालिकाक क्षेत्रफल १२६.०४ वर्ग किलोमिटर अछि। ई नगरपालिकाक पूर्वम हङ्सपुर, देउराली आर रूपाकोट गाविस, पश्चिममा पोखरा उप-महानगरपालिका, उत्तरमा माझठाना आर कालिका गाविस आर दक्षिणमा भरतपोखरी गाविस आर तनहाँको दुलैगौंडा गाविस अछि । लेखनाथ नगरक्षेत्र समुन्द्र सतह सँ ४९० लक् १२१७ मिटरतक उचाइम फैलल अछि। काठमाडौँसँ १९० कि.मि. पश्चिम आर पोखरासं १० किलोमिटर पूर्वम रहल लेखनाथ नगरपालिका पहाड, समथर भू-भाग, थम्काथुम्की आर ताल एवं नदी निर्मित भू-भागको समिश्रणस्थल छी। तालैतालक जिलाक नाम स प्रसिद्ध कास्की जिलाम रहेल सात तालक बगैंचा सहर ई नगरपालिकाक वेगनास, रूपा, मैदी, दिपाङ्ग, खास्टे ताल, न्यूरेनी र गुँदेसमेत गरी सातवटा सुम्य ताल रहल अछि।
धार्मिक तथा पर्यटकीय स्थलहरूसम्पादन
लेखनाथ नगरपालिकाम रहल ऐतिहासिक तथा धार्मिक पर्यटकीय स्थलसभ गोरखनाथ मन्दिर, राधाकृष्ण मन्दिर अछि तहिना बेगनास ताल, रूपा ताल लगायत ७ वटा ताल, सुन्दरी डाँडा आर प्राकृतिक पर्यटकीय स्थलसभ अछि।[१]
सन्दर्भ सामग्रीसभसम्पादन
- ↑ "धार्मीक, ऐतिहासीक तथा पर्यटकीय स्थलहरू", कास्की जिल्ला विकास समिति।


text:
१८९६ ग्रीष्मकालीन ओलम्पिक
१८९६ ग्रीष्मकालीन ओलम्पिक, जे आधिकारिक रूपसँ पहिल ओलम्पियाड खेल (अङ्ग्रेजी: Games of the I Olympiad) कऽ रूपमे जानल जाइत अछि, एक बहु-खेल प्रतियोगिता छल जे यूनानक राजधानी एथेन्समे सन् १८९६ अप्रैल ६ सँ १५ अप्रैल धरि आयोजित भेल छल। ई आधुनिक युगमे आयोजित होमए वला पहिल अन्तर्राष्ट्रिय ओलम्पिक खेल प्रतियोगिता छल। मुदा प्राचीन यूनान ओलम्पिक खेलसभक जन्मस्थान छल, तहिलेल एथेन्स आधुनिक खेलसभक उद्घाटनक लेल उपयुक्त विकल्प मानल गेल छल। ई सर्वसम्मतिसँ सन् १८९४ जुन २३ मे पियरे डे कोबेर्टिन, फ्रान्सेली शिक्षाशास्त्र आ इतिहासकारद्वारा पेरिसमे आयोजित एक सम्मेलनक (काङ्ग्रेस) समयावधिमे मेजबान शहरक रूपमे चुनल गेल छल। अन्तर्राष्ट्रिय ओलम्पिक समिति (आइओसी) सेहो ई सम्मेलनक समयावधिमे स्थापित कएल गेल छल। अनेक बाधासभ आ असफलतासभक बादो, सन् १८९६ ओलम्पिकक आयोजन एक पैग सफलता मानल गेल छल। ई आयोजन ओ समय धरि आयोजन भेल कोनो भी खेल आयोजनक सभसँ पैग अन्तर्राष्ट्रिय भागेदारी छल। १९हम शताब्दीमे आयोजित ई ओलम्पिक खेलक लेल प्रयोग कएल गेल एकमात्र ओलम्पिक स्टेडियम— पेनाथेनाइक स्टेडियम, कोनो खेल प्रतिस्पर्धाक देखवाक लेल भारी भीड़सँ भरि गेल छल। यूनानीसभक लेल सभसँ मुख्य हर्षक क्षण ओकर देशवासी स्पिरिडिन लुईद्वारा म्याराथन प्रतियोगिता विजय छल। सभसँ सफल प्रतियोगी जर्मन पहलवान आ जिमनास्ट कार्ल शुमेन छल, जे चारिटा स्पर्धासभमे जीत अर्जित केनए छल।
खेलसभक पश्चात, ग्रीसक राजा जर्ज आ एथेन्समे उपस्थित किछ अमेरिकी प्रतिस्पर्धीसभ सहित अनेकौं प्रमुख व्यक्तित्वसभद्वारा रिज कोबेर्टिन आ आइओसीक समक्ष याचिका दायर कएल गेल छल की उत्तरगामी सँ खेल एथेन्समे मात्र आयोजित कएल जाए। मुदा, १९०० ग्रीष्मकालीन ओलम्पिक खेल पेरिसक लेल पहिने सँ योजनाबद्ध छल आ १९०६ इन्टरकेलेटिड खेल छोड़ि, किछ १०८ सालक बाद २००४ ग्रीष्मकालीन ओलम्पिक धरि ओलम्पिक खेल ग्रीसमे पुन: आयोजना नै भऽ सकल ।
ई ओलम्पिक खेलक प्रतिस्पर्धासभ आ खेलाडीसभक प्रतिवेशक कथापिहानी समेट सन् १९८४ मे एनबिसीद्वारा लघु शृङ्खला (मिनीसीरीज) द फर्स्ट ओलम्पिक: एथेन्स, १८९६, मे इतिवृत्त कएल गेल छल । ई लघु शृङ्खलामे अभिनीत विलियम मिलीगन स्लोनक रूपमे डेभिड अग्डेन स्टायर्स आ पियरे डे कोबेर्टिनक रूपमे लुई जोर्डान छल ।[३]
विषय सूचीसभ
खेलक पुनर्जन्म[सम्पादन करी]
१८हम शताब्दीक समयमे, छोट मात्रामे युरोप भरि बहुतेक खेल उत्सव प्राचीन ओलम्पिक खेलसभक अनुरूप आयोजित आ ओलम्पिक शीर्षकक सङ्ग नामङ्कित कएल गेल छल। सन् १८७० मे तखन नव-सुसज्जित पैनाटिनाइक स्टेडियममे आयोजित भेल फेर सँ ओलम्पिक खेल जकरा ओलम्पिक नामसँ सम्पूर्ण युरोपमे प्रचलित कएल गेल आ ३०,००० दर्शकसभद्वारा देखल गेल छल।[४] पियरे डे कोबेर्टिन एक बहु-राष्ट्रिय आ बहु-खेल प्रतियोगिता स्थापित करवाक विचारकें अपनौलक जबकी प्राचीन खेल एक रुपेण सँ अन्तर्राष्ट्रिय छल, कियाकी एहिमे बहुत रास यूनानी नगर-राज्य आ उपनिवेशसभद्वारा प्रतिनिधित्व कएल जाइत छल मुदा मात्र यूनानी मूलक स्वतन्त्र पुरुष एथलिटसभकें भाग लेवाक अनुमति देल जाइत छल।[५][६] सन् १८९० मे कोबेर्टिन मासिक पत्रिका ला रिभ्यु एथलेटिक मे लेख लिखलक जहिमे ओ अङ्ग्रेज काउन्टी श्रपशायरमे अवस्थित एक ग्रामीण बजार-नगर मच वेन्लोकक महत्व वर्णन केनए छल । ई ओ जगह छल जतय स्थानीय चिकित्सक विलियम पोनी ब्रुक वेन्लोक ओलम्पिक खेलसभक स्थापना केनए छल, एक खेल उत्सव आ मनोरञ्जनक साधन जाहिमे एथलेटिक्स आ क्रिकेट, फुटबल आ कोइट्स जेहन टिम खेल शामिल कएल जाइत छल।[७] कोबेर्टिन ओलम्पिक नामकें अन्तर्गत व्यापारी आ लोकोपकारक इवानजेलिस जापसद्वारा सन् १८५९, १८७० आ १८७५ मे आयोजित पूर्व ग्रीक खेलसभसँ सेहो प्रेरणा लेलक।[८][९] सन् १८९६ एथेन्स खेल इवानजेलिस जापस आ ओकर चचेरा भाई कोन्सटान्टिनोस जापसक विरासतद्वारा वित्त पोषित कएल गेल छल।[१०][११] यूनानी सरकार विशेष रूपसँ युवराज कोन्सटान्टिनोसक माध्यमसँ यूनानी व्यापारी आ लोकोपकारक जर्ज एव्रौफ सँ अनुरोध केलक कि ओ पेनाथेनाइक स्टेडियमकें दोसर बेर नवीनीकरणक लेल प्रायोजक बनी आ आवश्यक धन राशि उपलब्ध कराबी । यूनानी सरकार एव्रौफ सँ ई विशेष अनुरोध ई तथ्यक बादो केलक की स्टेडियमक सङ्गमरमर सँ नवीकरणक लेल पूर्ण आर्थिक सहायता इवानजेलिस जापस चालिस वर्ष पहिनए करि देनए छल।[१२]
पियरे डे कोबेर्टिनक विनम्र याचिकाक प्रति मोन भावनाक सङ्ग, हम हुनका आ सम्मेलनक सदस्यसभक अपन हार्दिक धन्यवादक सङ्ग, ओलम्पिक खेलसभक पुनर्जीवीकरणक लेल अपन शुभकामना भेजैत छी।
सन् १९८४ जुन १८ मे कोबेर्टिनद्वारा सोरबोन, पेरिसमे सम्मेलन आयोजित कएल गेल जाहिमे ओ अपन खेलसभसँ सम्बन्धित योजनासभक ११ देशसभक खेल समाजसभक प्रतिनिधिक समक्ष प्रस्तुत केलक। सम्मेलनद्वारा हुनकर प्रस्तावक स्वीकृतिक पश्चात्, पहिने आधुनिक ओलम्पिक खेलसभक लेल एक तारीख सुनिश्चित करवाक आवश्यकता छल। कोबेर्टिन सुझाव देनए छल कि खेलसभ पेरिसक १९०० युनिभर्सल एक्सपोजिसन (सार्वभौमिक प्रदर्शनी) कऽ सङ्ग आयोजित कएल जाए। प्रस्तावमे एगो कमी छल कि ६ वर्षक प्रतीक्षा अवधिमे खेलसभक प्रति सार्वजनिक रुची कम भऽ सकैत अछि, सम्मेलनमे उपस्थित अन्य सदस्यसभ एकरा छोड़ि अभिषेकात्मक खेलसभक सन् १८९६ मे आयोजित करवाक विकल्प चुनलक । दिनाङ्क सुनिश्चित करि लेलाक पश्चात्, सम्मेलनके सदस्यसभ अपन ध्यान मेजबान शहरक चयन पर केन्द्रित केलक। ई रहस्य अखन धरि बनले अछि कि कोना एथेन्स अन्तमे उदघाटन खेलसभक मेजबानीक लेल चुनल गेल छल। आबऽ वाला वर्षमे दुनू कोबेर्टिन आ देमित्रिस भिकेलस चयन प्रक्रियाक अनुस्मरण पेश केलक जे सम्मेलनक आधिकारिक निर्णयसभक विपरीत छल। अधिकांश सूत्रसभक अनुसार अनेकन काङ्ग्रेसीसभ पहिने लन्डनकें मेजबान बनेवाक प्रस्ताव रखने छल, मुद्दा कोबेर्टिन एहि प्रति अपन असहमति जाहिर केलक। ग्रीसक प्रतिनिधित्व करि रहल भिकेलसक सङ्ग सङ्क्षिप्त चर्चाक बाद, कोबेर्टिन एथेन्सक सुझाव देलक। भिकेलस आधिकारिक रुपसँ एथेन्सक प्रस्ताव २३ जुनक दिन रखलक, मुदा ग्रीस ओलम्पिकक मूल घर छल, सम्मेलन ई निर्णयकें सर्वसम्मति सँ मञ्जुरी दऽ देलक। भिकेलस तखन नव स्थापित अन्तर्राष्ट्रिय ओलम्पिक समिति (आइओसी) कऽ प्रथम अध्यक्ष चुनल गेल छल।[१४]
सङ्गठन[सम्पादन करी]
ओलम्पिक खेलसभक यूनान फिर्ता आवे के खबर यूनानी जनता, मीडिया आ शाही परिवार के द्वारा अनुग्रह पूर्वक ग्रहण कएल गेल छल। कोबेर्टिन के अनुसार, "युवराज कन्स्टैन्टाइन ई बात पर बहुत खुशी व्यक्त केलक कि ओलम्पिक खेलसभक उद्घाटन एथेन्स मे कएल जाएत"। कोबेर्टिन आगा पुष्टि केनए छल कि "महाराजा आ युवराज ई खेलसभक संरक्षण प्रदान करत"। कन्स्टैन्टाइन बादमे एहीसँ अधिक ही प्रदत्त केलक, ओ उत्सुकता के साथ १८९६ आयोजन समितिक अध्यक्ष पद ग्रहण केलक।[१५]
मुद्दा, देशमे वित्तीय संकट छल आ राजनीतिक उथलपुथल छल। १९हम शताब्दीके अन्तिम वर्ष के दौरान प्रधानमन्त्रीक कार्यभार अधिकतम समय चारिलाओस त्रिकोपिय्स आ थियोडोरोस डेलिजियानिस के बीच बदलि गेल। 'ई वित्तीय आ राजनीतिक अस्थिरता के कारण, दुनु, प्रधानमन्त्री आ राष्ट्रीय ओलम्पियाडो के शृङ्खला के आयोजन करवाक प्रयास करि चुकल ओलम्पिक समिति के अध्यक्ष स्टीफानोस द्रागुमि, के माननाए छल कि यूनान प्रतियोगिताक आयोजन नै करि सकत।[१६] १८९४ के अन्त मे, स्टीफानोस स्कुलोदीस के अधीन आयोजन समिति एक रिपोर्ट पेश केनए छल जेकर अनुसार खेलसभक आयोजन के लागत कोबेर्टिनद्वारा अनुमानित मूल लागतक तुलना मे तीन गुना होएत। ओ निष्कर्ष निकाललक् कि खेल आयोजित नै कएल जा सकत, तथा समिति अपन त्यागपत्र के पेशकश केलक। खेलसभक कुल लागत ३,७४०,००० सोना के दिरहकमी (यूनानी मुद्रा) छल।[१७]
जखन लागत के कारण ओलम्पिक खेलसभक आयोजन खतरा मे पडल, तँ कोबेर्टिन आ भिकेलस ओलम्पिक आन्दोलन के जीवित रखै के लेल अभियान शुरू केलक। हुनकर प्रयाससभक जनवरी ७, १८९५, मे सफलता प्राप्त भेल जखन भिकेलस घोषणा केलक कि युवराज कन्स्टैन्टाइन आयोजन समितिक अध्यक्ष पद ग्रहण करत। हुनकर पहिल जिम्मेदारी छल कि ओ खेलसभक मेजबानी के लेल आवश्यक धन जुटावे के कार्य कएल जाओ। ग्रीक लोगसभक देशभक्ति पर भरोसा करि के ओ हुनका आवश्यक वित्त प्रदान के लेल प्रेरित केलक।[१८][१९] कन्स्टैन्टाइन के उत्साह के कारण यूनानी जनता सँ योगदान के एक लहर फूटि पडल। ई जमीनी स्तर के प्रयास ३३०,००० दिरहकमी राशि एकत्र करै मे सहायता केलक। डाक टिकटसभक एक विशेष सट निकालल गेल, जेकर बिकरी ४००,००० दिरहकमी एकत्रित केलक। स्टेडियमसभक टिकटसभक बिक्री अतिरिक्त २००,००० दिरहकमी सङ्कलित केलक। कन्स्टैन्टाइन के अनुरोध पर, व्यवसायी जर्ज एव्रौफ पेनाथेनाइक स्टेडियम के नवीनीकरणक भुक्तान करवाक लेल सहमत भेल। एव्रौफ ई परियोजना के लेल कुल ९२०,००० दिरहकमी के दान देनए छल।[११][२०] सम्मान के रूप मे, एव्रौफ के एकटा प्रतिमाक निर्माण कएल गेल आ अप्रैल ५, १८९६, मे ओकर अनावरण स्टेडियम के बाहर कएल गेल। ई ओ दिन सँ अखन धरि ओतय खाड अछि।[२१]
किछ एथलीट खेलसभमे एही लेल भाग लेनए छल किया कि ओ खेलसभक दौरान एथेन्स मे उपस्थित छल, वा छुट्टी पर वा फेर काम के वजह सँ (जेना, किछ ब्रिटिश प्रतिस्पर्धी ब्रिटिश दूतावास के लेल काम करैत छल)। १९३२ ग्रीष्मकालीन ओलम्पिक सँ पहिने एक निर्दिष्ट एथलीट गाम के निर्माणक चलन नै आएल छल। नतीजतन एथलीटसभक अपन अस्थायी आवासक विचार स्वयम् रखए छल।[२२]
पहिल विनियमन जाहि पर नवनिर्मित आईओसीद्वारा १८९४ मे मतदान केनए छल ओकर अनुसार खेलसभमे केवल एमेच्योर (शौकिया) एथलीटसभक ओलम्पिक खेलसभमे भाग लेए के लेल अनुमति देल गेल छल।[२२] परिणामस्वरूप तलवारबाजी के म्याचसभक अपवाद के बाहेक विभिन्न प्रतियोगितासभक आयोजन एमेच्योर नियमसभक अन्तर्गत कएल गेल छल।[२३] नियम आ विनियम एकरूप नै छल, एही लेल आयोजन समिति के विभिन्न राष्ट्रीय एथलेटिक संघसभक नियमसङ्ग्रह के बीच चुनवाक छल। ज्यूरी, रेफ्रिसभ आ खेल निर्देशक के पद के ओही नाम छल जे प्राचीन काल मे छल, एफोर, हेलानोडिक आ अलीटोर्क। राजकुमार जर्ज निर्णायक रेफ्री के रूपमे काम केलक, कोबेर्टिन के अनुसार, "हुनकर उपस्थिति एफोरसभ के निर्णयसभक विशिष्ट भार आ प्राधिकार प्रदान करौलक्।"ब[›][२४]
आयोजन स्थल[सम्पादन करी]
क्यालेन्डर[सम्पादन करी]
सहभागी देशसभ[सम्पादन करी]
राष्ट्रिय टिमसभक अवधारणा १० साल बाद आयोजित भेल इन्टरकेलेटिड खेलसभ धरि ओलम्पिक आन्दोलनक प्रमुख हिस्सा नई छल, मुदा अनेकन स्रोत सन् १८९६ मे सहभागीसभ ओ अपन राष्ट्रियता अनुसार सूचीबद्ध करैत अछि आ ओकरद्वारा जीतल गेल पदकसभक गणना ओ राष्ट्रसभक सङ्गे करैत अछि। कोन-कोन राष्ट्रसभ खेलसभमे भाग लेनए छल ओकर सम्बन्धमे उल्लेखनीय सङ्घर्ष रहल अछि। अन्तर्राष्ट्रिय ओलिम्पिक समिति कूल १४ राष्ट्रक तथ्याङ्क दैत अछि, मुदा ओकरा सूचीबद्ध नै कएल जाइत। निम्नलिखित १४ राष्ट्रक सूचीमे अधिक सम्भावना ई अछि कि ओ आइओसीद्वारा स्वीकृत अछि। किछ सूत्र १२ राष्ट्रक सूचीमे रखैत अछि, चिली आ बुल्गेरियाक छोड़ि आ दोसर इटालीक छोड़ि ई दुनु सहित १३ राष्ट्रकें सूचीबद्ध करैत अछि। डियोनिस्योस कासडाग्लिसक भाग लएक कारण कखनो-कखनो मिस्रक सेहो गिनल जाइत अछि। बेल्जियम आ रूस अपन सहभागीसभक नाम खेलसभमे प्रवेशक लेल सूचित केनए छल, मुदा बादमे वापस लऽ लेलक।
- अस्ट्रेलिया
- अस्ट्रिया
- चिली
- डेनमार्क
- फ्रान्स
- जर्मनी
- ग्रेट ब्रिटेन
- ग्रीस
- हङ्गेरी
- इटली
- स्वीडेन
- स्विजरल्याण्ड
- अमेरिका
महिला सहभागीसभ[सम्पादन करी]
महिलासभक १८९६ ग्रीष्मकालीन ओलम्पिक मे भाग लेए के अनुमति नै छल। पुरुषसभक आधिकारिक म्याराथन दौड के ठीक एक दिन बाद, एक १७ महिना के उम्र के लडका के माँ स्टामाठा रेविथि अप्रैल ११ मे म्याराथन मे अकेला दौडलक्। यद्यपि हुनका दौड के अन्त मे स्टेडियम मे प्रवेश के अनुमति नै छल, रेविथि म्याराथन पाँच घण्टा आ ३० मिनट मे समाप्त के आ दौड के समय के सत्यापित करि के लेल हुनका गवाहसभक हस्ताक्षर सेहो मिलि गेल। रेविथिक इरादा ई दस्तावेजीकरण के हैलेनिक ओलम्पिक समिति के समक्ष प्रस्तुत केनाए छल, ई आशामे कि ओ एकर उपलब्धि के मान्यता देत। मुद्दा नै त एकर रिपोर्ट और नै त एकर दस्तावेज एकर सम्पुष्टि प्रदान करवाक लेल हैलेनिक ओलम्पिक समितिसँ प्राप्त भऽ पाएल।[२५]
सन्दर्भ सामग्रीसभ[सम्पादन करी]
- ↑ The number, given by the International Olympic Committee, is open to interpretation and could be as few as 10 and as many as 15. There are numerous reasons for the disparity: National teams hardly existed at the time, and most athletes represented themselves or their clubs. In addition, countries were not always as well-defined as they are today. The number of countries here reflects the number used by most modern sources. See the relevant section for further details.
- ↑ This number of competitors is according to the International Olympic Committee. The identities of 179 competitors are known. Mallon & Widlund calculate 245 athletes, while De Wael finds 246.
- ↑ "IMDb Pro : The First Olympics: Athens १८९६ Business Details", Pro.imdb.com, अभिगमन तिथि जनवरी २, २०१२।
- ↑ यङ्ग 1996, p. अध्याय 4.
- ↑ काइल 2007, p. 96.
- ↑ "Olympics – Ancient Olympics", olympics.sporting99.com, अभिगमन तिथि ८ जनवरी २०११, "The Ancient Olympics were not international in the modern sense of the term as they allowed only free men who spoke Greek to participate in the Games. The games none the less had a slight international spirit as they included participants from other Greek city-states"
- ↑ मुलिंस, सैमुएल पी॰, "Pierre de Coubertin and the Wenlock Olympian Games", Proceedings of the International Olympic Academy–Selected 1980s Proceedings, यूनिवर्सिटी ऑफ लीड्स, अभिगमन तिथि २ जनवरी २०१२।
- ↑ मैथ्यूस 2005, p. 66.
- ↑ यंग 1996, p. 81.
- ↑ यंग 1996, p. 177.
- ↑ ११.० ११.१ यंग 1996, p. 128.
- ↑ यंग 1996, p. 14.
- ↑ यंग 1996, p. 102.
- ↑ यंग 1996, p. 100–105.
- ↑ यंग 1996, p. 108.
- ↑ यंग 1996, p. 111–118.
- ↑ ज्र्नोस्की 1992, p. 16–32.
- ↑ यंग 1996, p. 118.
- ↑ यंग 2004, p. 153.
- ↑ डार्लिंग 2004, p. 135.
- ↑ "George Averoff Dead" (PDF). द न्यूयॉर्क टाइम्स. अगस्त 4, 1899. http://query.nytimes.com/mem/archive-free/pdf?_r=1&res=9901EEDB1431E733A25757C0A96E9C94689ED7CF&oref=slogin. अन्तिम पहुँच तिथि: जनवरी 2, 2012.
- ↑ २२.० २२.१ लेनार्त्ज़ 2004, p. 20.
- ↑ "Professionals and Amateurs", From Ancient Olympia to Athens of 1896, fhw.gr. Foundation of the Hellenic World, अभिगमन तिथि जनवरी २, २०१२।
- ↑ कोबेर्टिन 1896, p. 46–47.
- ↑ मार्टिन 2000, p. 22.